CELEX: 32019D1127
Language: da
Date: 2018-10-04 00:00:00
Title: Kommissionens afgørelse (EU) 2019/1127 af 4. oktober 2018 om statsstøtte SA.45359 — 2017/C (ex 2016/N), som Slovakiet påtænker at yde til fordel for Jaguar Land Rover Slovakia s.r.o. (meddelt under nummer C(2018) 6545) (EØS-relevant tekst.)

2.7.2019   
               
               
                  DA
               
               
                  Den Europæiske Unions Tidende
               
               
                  L 177/82
               
            
         KOMMISSIONENS AFGØRELSE (EU) 2019/1127
         af 4. oktober 2018
         om statsstøtte SA.45359 — 2017/C (ex 2016/N), som Slovakiet påtænker at yde til fordel for Jaguar Land Rover Slovakia s.r.o.
         
            
               (meddelt under nummer C(2018) 6545)
            
         
         (Kun den engelske udgave er autentisk)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde, særlig artikel 108, stk. 2, første afsnit,
         under henvisning til aftalen om Det Europæiske Økonomiske Samarbejdsområde, særlig artikel 62, stk. 1, litra a),
         efter at have opfordret interesserede parter til at fremsætte deres bemærkninger i henhold til ovennævnte bestemmelser (1), og under hensyntagen til disse bemærkninger,
         ud fra følgende betragtninger:
         1.   FREMGANGSMÅDE
         
         
                     (1)
                  
                  
                     Ved brev af 12. maj 2016 meddelte Slovakiet Kommissionen en regional investeringsstøtte på 125 046 543 EUR i form af et direkte tilskud til fordel for Jaguar Land Rover Slovakia s.r.o. (»støttemodtageren«), som er betinget af Kommissionens godkendelse. Jaguar Land Rover Slovakia s.r.o. er en del af koncernen Jaguar Land Rover (2) (»JLR«).
                  
               
                     (2)
                  
                  
                     Ved brev af 24. maj 2017 (»åbningsafgørelsen«) underrettede Kommissionen Slovakiet om, at den havde besluttet at indlede proceduren efter artikel 108, stk. 2, i traktaten om Den Europæiske Unions funktionsmåde (»TEUF«) for så vidt angår den anmeldte statsstøtte og for så vidt angår eventuel ikke-anmeldt statsstøtte, og den opfordrede Slovakiet til at fremsætte sine bemærkninger inden for en måned.
                  
               
                     (3)
                  
                  
                     De slovakiske myndigheder fremsatte deres bemærkninger til Kommissionens afgørelse om at indlede proceduren efter artikel 108, stk. 2, i TEUF ved brev af 20. juli 2017.
                  
               
                     (4)
                  
                  
                     Åbningsafgørelsen blev offentliggjort i Den Europæiske Unions Tidende (3) den 8. december 2017. Kommissionen opfordrede andre interesserede parter til at fremsætte eventuelle bemærkninger inden for en måned.
                  
               
                     (5)
                  
                  
                     Den eneste bemærkning, Kommissionen modtog fra andre interesserede parter, blev fremsat af JLR den 19. december 2017. Kommissionen videresendte bemærkningen til Slovakiet den 17. januar 2018. Slovakiets bemærkninger til JLR's indlæg blev registreret den 5. februar 2018.
                  
               
                     (6)
                  
                  
                     Kommissionen fremsendte den 9. og 23. februar 2018 anmodninger om oplysninger, som Slovakiet besvarede den 9. marts samt den 12. og 18. april 2018. Kommissionen sendte yderligere en anmodning om oplysninger til Slovakiet den 11. juni 2018, som Slovakiet besvarede den 3. juli 2018.
                  
               
                     (7)
                  
                  
                     Der blev afholdt møder mellem Kommissionens tjenestegrene og de slovakiske myndigheder den 10. oktober 2017, den 27. november 2017 og den 1. marts 2018.
                  
               
                     (8)
                  
                  
                     Kommissionen modtog et brev fra JLR af 14. maj 2018, som den besvarede ved brev af 22. maj 2018. Kommissionen modtog yderligere oplysninger fra JLR den 2. juli 2018.
                  
               
                     (9)
                  
                  
                     Ved brev af 3. juli 2018 indvilligede Slovakiet i, at denne afgørelse blev vedtaget og meddelt Slovakiet på engelsk.
                  
               
                     (10)
                  
                  
                     I åbningsafgørelsen udtrykte Kommissionen tvivl om foreneligheden af den anmeldte støtte og den eventuelle yderligere ikke-anmeldte støtte. I betragtning af at en eventuel yderligere ikke-anmeldt støtte kunne have haft indflydelse på foreneligheden af den anmeldte støtte og navnlig i betragtning af proportionaliteten samt den åbenlyst negative virkning vurderer Kommissionen i denne afgørelse først, om der var yderligere ikke-anmeldt støtte. Denne vurdering er afgørende for at definere omfanget af vurderingen af støttens forenelighed.
                  
               2.   DETALJERET BESKRIVELSE AF STØTTEN
         
         2.1.   Formålet med støtten
         
         
                     (11)
                  
                  
                     De slovakiske myndigheder påtænker at fremme den regionale udvikling ved at yde regionalstøtte til en investering af den store virksomhed JLR til at bygge og udstyre et fremstillingsanlæg til aluminiumskøretøjer af høj kvalitet i Nitra, som er beliggende i Nitra-regionen Slovakiet, et område, der er berettiget til regionalstøtte i henhold til artikel 107, stk. 3, litra a), i TEUF med et standardloft for regionalstøtte på 25 % i henhold til det slovakiske regionalstøttekort for perioden fra den 1. juli 2014 til den 31. december 2020 (4).
                  
               2.2.   Det anmeldte projekt
         
         
                     (12)
                  
                  
                     Investeringsprojektet med foreslåede støtteberettigede investeringsomkostninger på 1 406 621 000 EUR i nominel værdi (1 369 295 298 EUR i nutidsværdi (5)) har til formål at etablere et nyt bilfremstillingsanlæg med en årlig kapacitet på 150 000 køretøjer af typen »Premium D SUV segment« (6). Investeringen blev påbegyndt i december 2015 og vil blive fuldført i 2020. Investeringen finder sted i et industriområde, Nitra Strategic Park (»NSP«), der er under opførelse på jord, som på tidspunktet for etableringen af NSP den 8. juli 2015 stadig hovedsageligt var privatejet landbrugsjord. Projektet forventes at skabe 2 834 nye direkte arbejdspladser.
                  
               
                     (13)
                  
                  
                     Omfanget af det anmeldte investeringsprojekt i henhold til forslaget til de slovakiske myndigheder i den formelle støtteansøgning af 24. november 2015 vedrører en produktionskapacitet på 150 000 køretøjer pr. år. Omfanget af det investeringsprojekt, der oprindeligt blev foreslået i udkastet til JLR's støtteansøgning til de slovakiske myndigheder af 25. juni 2015, vedrørte en investering med en årlig produktionskapacitet på 300 000 køretøjer, der skal gennemføres i to faser, og som omfatter fremstilling af yderligere to modeller, der endnu ikke er blevet besluttet. Slovakiet anførte, at JLR i efteråret 2015 besluttede at reducere projektets oprindelige omfang til et anlæg med den anmeldte produktionskapacitet på 150 000 køretøjer pr. år. Den vare, der skulle fremstilles på anlægget i fase 2, var endnu ikke kendt på det tidspunkt, og der var endnu ikke nogen forpligtelse for den planlagte udvidelse af investeringen i fase 2.
                  
               2.3.   Støttemodtageren
         
         
                     (14)
                  
                  
                     Modtageren af statsstøtten er Jaguar Land Rover Slovakia s.r.o. Som beskrevet i åbningsafgørelsen er 85 % af Jaguar Land Rover Slovakia s.r.o. ejet af Jaguar Land Rover Limited, og 15 % ejes af Jaguar Land Rover Holdings Limited. Jaguar Land Rover Limited ejes 100 % af Jaguar Land Rover Holdings Limited, der igen ejes 100 % af Jaguar Land Rover Automotive plc. Det umiddelbare moderselskab for Jaguar Land Rover Automotive plc er Tata Motors Limited India (»Tata Motors«). Tata Motors' primære forretningsaktiviteter er fremstilling og salg af personbiler, varevogne, busser og rutebiler. Udtrykket JLR omfatter i denne afgørelse ikke Tata Motors.
                  
               
                     (15)
                  
                  
                     De slovakiske myndigheder bekræftede og fremlagde oplysninger, på grundlag af hvilke Kommissionen har verificeret, at JLR og dets moderselskab Tata Motors ikke er kriseramte virksomheder i henhold til retningslinjerne for statsstøtte til redning og omstrukturering af kriseramte ikke-finansielle virksomheder (7).
                  
               2.4.   Støttebeløb og støtteintensitet
         
         2.4.1.   Den anmeldte støtte
         
         
                     (16)
                  
                  
                     Den anmeldte direkte støtte med en nominel værdi på 129 812 750 EUR eller en nutidsværdi på 125 046 543 EUR (8) omhandler de støtteberettigede udgifter på 1 369 295 298 EUR i nutidsværdi, der er omtalt i betragtning 12, og som således svarer til en støtteintensitet på 9,13 %. Den anmeldte regionale investeringsstøtte skal tildeles fra det nationale statsbudget.
                  
               2.4.2.   Den eventuelle yderligere ikke-anmeldte støtte
         
         
                     (17)
                  
                  
                     I afsnit 3.1.2 i åbningsafgørelsen vurderede Kommissionen, at Slovakiet ud over den anmeldte støtte kan have ydet ulovlig støtte i form af infrastrukturudvikling, herunder salg af jord i NSP til under markedsprisen og fritagelse fra forpligtelsen til at betale gebyret for omlægning af landbrugsjord. De slovakiske myndigheder uddelegerede ansvaret for gennemførelsen af NSP til MH Invest (»MHI«), et 100 % statsejet selskab, der er kontrolleret, reguleret og finansieret af ministeriet for transport, byggeri og regional udvikling i Slovakiet. MHI er den oprindelige ejer af NSP-lokaliteterne. De slovakiske myndigheder udfører gennem MHI's hyring af tredjeparter bygge- og anlægsarbejdet på NSP, dvs. de forberedende arbejder til sanering af området, offentlige arbejder, jernbane- og vejforbindelser, oversvømmelsessikring og arbejde vedrørende grundvandsforvaltning. Železnice sloveskej republiky (»de slovakiske jernbaner«), som også er et 100 % statsejet selskab, anlægger en multimodal transportterminal inden for NSP. De samlede omkostninger til disse bygge- og anlægsarbejder samt til terminalen er anslået til ca. 500 mio. EUR.
                  
               
                     (18)
                  
                  
                     Som anført i afsnit 3.1.3 i åbningsafgørelsen blev der med en af ændringerne til Den Slovakiske Republiks regerings regulativ nr. 58 af 13. marts 2013 om gebyrer for afhændelse og uautoriseret anvendelse af landbrugsjord (9) indført den såkaldte fritagelse H fra gebyret for omlægning af landbrugsjord, som finder anvendelse på jord, der opkøbes af 100 % statsejede virksomheder, der anlægger strategiske industriparker, som er anerkendt som »betydelige investeringer« i henhold til lov nr. 175/1999 (10) om betydelige investeringer (»loven om betydelige investeringer«). Fritagelse H trådte i kraft den 31. oktober 2015. NSP blev den 8. juli 2015 anerkendt som en »betydelig investering«.
                  
               
                     (19)
                  
                  
                     Den eventuelle yderligere ikke-anmeldte støtte skal tildeles af det nationale statsbudget.
                  
               2.5.   Varighed
         
         
                     (20)
                  
                  
                     Den anmeldte foranstaltning skal udbetales mellem 2017 og 2021. Støttemodtageren forventes at drage fordel af de andre foranstaltninger, der kan betegnes som ikke-anmeldt statsstøtte, fra indgåelsen af købsaftalen for den jord, der blev erhvervet af JLR, og eventuel fritagelse fra gebyret for omlægning af landbrugsjord og fra tidspunktet for infrastrukturudvikling af infrastrukturen uden for det 185 hektar store område, som JLR købte af de slovakiske myndigheder (»JLR-lokaliteten«).
                  
               3.   BEGRUNDELSE FOR INDLEDNING AF PROCEDUREN
         
         
                     (21)
                  
                  
                     Kommissionen indledte den formelle undersøgelse den 24. maj 2017. Den kunne ikke udelukke, at JLR ud over den anmeldte støtte modtog ikke-anmeldt støtte i form af infrastrukturudvikling, herunder salg af jord under markedsprisen i NSP samt undtagelse fra forpligtelsen til at betale et gebyr for omlægning af landbrugsjord. Den tilgrundliggende vurdering tog hensyn til både den anmeldte og de eventuelle yderligere ikke-anmeldte støtteforanstaltninger.
                  
               3.1.   Den eventuelle yderligere ikke-anmeldte støtte
         
         3.1.1.   Eventuel støtte i form af infrastrukturudvikling, herunder overdragelse af NSP-jord under markedsværdien
         
         
                     (22)
                  
                  
                     Kommissionen fandt, at der var en mulighed for, at salget af jord i NSP til JLR kan have omfattet en række fordele, som kan kvalificeres som yderligere statsstøtte.
                  
               
                     (23)
                  
                  
                     MHI, der blev den oprindelige ejer af den fremtidige lokalitet for NSP, havde pr. 31. december 2016 allerede afholdt udgifter for 75 mio. EUR til køb af NSP-jord, hvor det anmeldte JLR-projekt skulle etableres. Virksomheden afholdt også store meromkostninger til udvikling af selve lokaliteten. Samtidig synes JLR's bidrag i forbindelse med købet af JLR-lokaliteten kun at være en brøkdel af de tilsvarende omkostninger til erhvervelse og udvikling. Forskellen mellem de omkostninger, som Slovakiet har betalt for at erhverve grunden og for at opføre NSP på den, og den pris, som JLR skal betale for grunden, rejser spørgsmålet, om hvorvidt salget af NSP's grund til JLR omfatter statsstøtte.
                  
               
                     (24)
                  
                  
                     Slovakiet fremførte, at opførelsen af NSP ikke kunne omfatte statsstøtte, idet opførelsen falder ind under offentlige opgaver i medfør af de begrundelser, der er anført i punkt 17 i Kommissionens meddelelse om begrebet statsstøtte i artikel 107, stk. 1, i TEUF (11). Slovakiet fremførte, at opførelsen af NSP ikke var en økonomisk aktivitet, og at den offentlige finansiering ikke udgør statsstøtte. Desuden ville JLR ifølge Slovakiet betale en markedspris for den grund, selskabet køber af NSP, og denne markedspris er fastsat på grundlag af vurderinger foretaget af uafhængige eksperter.
                  
               
                     (25)
                  
                  
                     Kommissionen satte imidlertid spørgsmålstegn ved, om opførelsen af NSP svarer til den situation, der er nævnt i punkt 17 i Kommissionens meddelelse om begrebet statsstøtte i artikel 107, stk. 1, i TEUF, som kun gælder for foranstaltninger, der ikke omfatter specialiseret infrastruktur.
                  
               
                     (26)
                  
                  
                     Kommissionen var af den opfattelse, at kontraktmæssige aftaler mellem Slovakiet og støttemodtageren skulle give JLR direkte ejerskab eller optionsrettigheder til et køb på et senere tidspunkt af næsten hele det område af NSP, der kan udnyttes kommercielt.
                  
               
                     (27)
                  
                  
                     Kommissionen anser infrastruktur for at være specialiseret, hvis den er anlagt til en virksomhed, der er identificeret på forhånd, og er tilpasset denne virksomheds særlige behov (12). I sit foreløbige standpunkt fandt Kommissionen, at NSP kan betragtes som infrastruktur, der er specialiseret til JLR med følgende begrundelser: a) et stort område var forbeholdt virksomheden i henhold til kontraktvilkår; b) støttemodtageren kan have været en virksomhed, der var udpeget på forhånd; og c) NSP synes at være blevet tilpasset støttemodtagerens særlige behov.
                  
               
                     (28)
                  
                  
                     Kommissionen fandt derfor, at hvis NSP udgør infrastruktur, der er forbeholdt JLR, ville selskabet på normale markedsvilkår have været nødt til at betale omkostningerne til udvikling af lokaliteten, med undtagelse af omkostninger vedrørende rene generelle infrastrukturelementer, som skal identificeres i denne afgørelse.
                  
               
                     (29)
                  
                  
                     Selv hvis det antages, at NSP ikke var en specialiseret infrastruktur, giver den anvendte metode til fastsættelse af markedsprisen, som JLR skal betale, anledning til tvivl. Kommissionen satte navnlig spørgsmålstegn ved, om værdien af det specifikke byggemodningsarbejde, som blev udført og finansieret af Slovakiet, og som direkte gavner JLR, var korrekt afspejlet i de uafhængige eksperters vurderinger, eller om JLR skulle afholde en forholdsmæssig andel af byggemodningsomkostningerne til NSP, som svarer til virksomhedens ejendomsinteresse i parken.
                  
               3.1.2.   Eventuel støtte i form af fritagelse for et gebyr, gebyret for omlægning af landbrugsjord, som skal betales, når landbrugsjord omklassificeres til industrijord
         
         
                     (30)
                  
                  
                     Kommissionen fandt, at JLR kan have nydt godt af en fordel i form af en fritagelse (»fritagelse H«) for et gebyr, som i henhold til slovakisk lovgivning skal betales, når landbrugsjord omdannes til industrijord. Faktisk kunne Kommissionen ikke udelukke, at der på trods af en statsejet virksomheds involvering i transaktionen, som omfatter køb af landbrugsjord fra tredjemand, forberedelse af den til industriel brug, herunder bl.a. sanering af landbrugsjord og adgang til offentlige forsyningsværker, samt salg af jorden til investoren, kunne støtten have været tilskrevet den slovakiske stat og der kunne have været en selektiv fordel for støttemodtageren. Kommissionen fandt derfor, at fritagelsen fra gebyret kan have udgjort statsstøtte i henhold til artikel 107, stk. 1, i TEUF til fordel for JLR.
                  
               3.2.   Den anmeldte støttes forenelighed
         
         3.2.1.   Indledning
         
         
                     (31)
                  
                  
                     Kommissionen kunne ikke på baggrund af den indledende undersøgelse afgøre, om den anmeldte regionalstøtte er forenelig med bestemmelserne i retningslinjer for statsstøtte med regionalt sigte for 2014-2020 (13).
                  
               
                     (32)
                  
                  
                     Kommissionen kunne navnlig ikke konkludere, at den anmeldte regionalstøtteforanstaltning opfylder mindstekravene i retningslinjerne for statsstøtte med regionalt sigte, og den udtrykte derfor tvivl om a) visse elementers berettigelse, der tilsyneladende er en del af de støtteberettigede investeringsomkostninger; b) støttens tilskyndelsesvirkning; c) støttens proportionalitet; d) forekomsten af åbenlyst negative virkninger for Unionens samhørighed; og e) forekomsten af en åbenlyst negativ virkning for samhandelen som omhandlet i punkt 119 i retningslinjerne for statsstøtte med regionalt sigte, i og med at loftet for støtteintensitet eventuelt er overskredet. Endvidere fandt Kommissionen, at de eventuelle yderligere støtteelementer i infrastrukturudviklingen samt fritagelsen fra gebyret for omlægning af landbrugsjord især kunne påvirke den anmeldte støttes proportionalitet og overholdelse af loftet for den maksimale støtteintensitet.
                  
               3.2.2.   »Omkostninger til hensættelse« støtteberettigelse som investeringsomkostninger
         
         
                     (33)
                  
                  
                     Kommissionen bemærkede, at de anmeldte støtteberettigede omkostninger omfatter en post »hensættelse« (beskrevet som »uventet overforbrug«), som beløb sig til mindst [60-85] mio. GBP ([72-102] mio. EUR (14)). Den udtrykte tvivl om, hvorvidt »omkostninger til hensættelse« er støtteberettigede i forbindelse med regional investeringsstøtte.
                  
               3.2.3.   Manglende tilskyndelsesvirkning af den meddelte regionalstøtte
         
         
                     (34)
                  
                  
                     Kommissionen udtrykte tvivl om, hvorvidt den anmeldte støtte havde en tilskyndelsesvirkning, dvs. om den var nødvendig for at tiltrække JLR's investeringer til Nitra. Den var ikke overbevist om, at den forelagte dokumentation for processen, der lå til grund for JLR's beslutning om placering, beviste, at Mexico, da beslutningen blev truffet, havde været et troværdigt alternativt scenarie. Kommissionen påpegede navnlig henvisninger til JLR's planer om at opføre to anlæg på forskellige lokaliteter i dokumenter, der vedrører mødet i bestyrelsen uden for virksomheden i januar 2015, og forskellene i detaljeringsgraden af vurderingen af lokaliteter i Europa sammenlignet med Mexico. Det forekom desuden, at der var en betydelig forsinkelse med hensyn til Mexico som alternativ. Kommissionen fandt, at den egentlige kontrafaktiske lokalitet, som Nitra konkurrerede med for så vidt angår placeringen af det nye JLR-anlæg, kan have været Jawor, Polen, og ikke lokaliteten i Mexico. Den store forskel i nettonutidsværdi (»NNV«) mellem Mexico og Nitra, som kun delvist blev kompenseret af den anmeldte regionalstøtte, var et yderligere element, der rejste tvivl om støttens tilskyndelsesvirkning. Derfor kunne Kommissionen ikke udelukke, at JLR's strategiske overvejelser vedrørende valget af Nitra frem for Mexico var afgørende for valget af Nitra, dvs. at investeringen ville være blevet foretaget i Nitra også uden den anmeldte støtte på 125 mio. EUR i løbende værdi, eller i hvert fald med et lavere beløb. JLR's strategiske overvejelser var a) afstanden til JLR's hovedkvarter; b) forsinkelser i tidsplanen; c) risici for naturkatastrofer i Mexico på grund af vulkansk aktivitet; d) politisk ustabilitet, statslig effektivitet samt risici for korruption; e) overvejelser vedrørende mærkevareværdi; og f) investering i Unionen som sikring mod Det Forenede Kongeriges mulige udtrædelse af Unionen.
                  
               3.2.4.   Manglende proportionalitet
         
         
                     (35)
                  
                  
                     Da den anmeldte støtte er lige under den øvre grænse for støtte, der kan ydes til en investering af en bestemt størrelse i Nitra i henhold til Slovakiets gældende regionalstøttekort (»justeret støttebeløb«), har Kommissionen udtrykt tvivl om, hvorvidt det samlede støttebeløb også ville være proportionelt, hvis JLR faktisk nød godt af eventuelle yderligere støtteelementer. Desuden udtrykte Kommissionen tvivl om, hvorvidt støttens proportionalitetsgrænse på 413 mio. EUR, dvs. den forskel med hensyn til gennemførlighed i Mexico og Slovakiet, som JLR regnede sig frem til, og som beløber sig til en af de to proportionalitetsgrænser, der er fastsat i retningslinjerne for statsstøtte med regionalt sigte (15), kunne »være nået allerede på et markant lavere niveau«.
                  
               3.2.5.   Åbenlyst negative virkninger — negative virkninger for samhørigheden
         
         
                     (36)
                  
                  
                     Kommissionen udtrykte tvivl om, hvorvidt Mexico som alternativ var troværdigt, og om den alternative placering i virkeligheden ikke var Jawor i Polen. Virksomhedens interne beregninger viser, at investeringen havde været mere rentabel i Jawor, som er beliggende i en region med samme loft for regionalstøtteintensitet som Nitra, dvs. 25 %. Derfor indtog Kommissionen det foreløbige standpunkt, forudsat at Mexico som alternativ viste sig ikke at være troværdigt, og forudsat at det reelle kontrafaktiske alternativ til Nitra var Jawor, at det ikke kan udelukkes, at støttepakken fra Slovakiet til JLR har åbenlyst negative virkninger i henhold til betragtning 121 i retningslinjerne for statsstøtte med regionalt sigte.
                  
               3.2.6.   Åbenlyst negativ virkning på samhandelen — overskridelse af loftet for den maksimale støtteintensitet
         
         
                     (37)
                  
                  
                     Den anmeldte regionalstøtte i nutidsværdi medfører en støtteintensitet, der er umiddelbart under den maksimalt tilladte støtteintensitet for en investering af en given størrelse i regionen Nitra. Ethvert yderligere støtteelement i form af infrastrukturudvikling, herunder overdragelse af grunden til under markedsværdien eller fritagelsen for gebyret for omlægning af landbrugsjord, eller begge, vil øge det samlede støttebeløb til over det tilladte niveau for støtteintensitet og vil således have en åbenlyst negativ virkning på samhandlen, jf. punkt 119 i retningslinjerne for statsstøtte med regionalt sigte. Eftersom Kommissionen ikke kunne udelukke yderligere støtteelementer, var den i tvivl om, hvorvidt den samlede støtteforanstaltning førte til en åbenlyst negativ virkning på samhandelen.
                  
               4.   BEMÆRKNINGER FRA SLOVAKIET
         
         4.1.   Bemærkninger fra Slovakiet om den eventuelt yderligere ikke-anmeldte støtte
         
         4.1.1.   Eventuel støtte i form af infrastrukturudvikling, herunder overdragelse af NSP-jord under markedsværdien
         
         
                     (38)
                  
                  
                     Af flere årsager mener de slovakiske myndigheder ikke, at NSP er infrastruktur, der er forbeholdt JLR. De anfører, at den jord, der udgør NSP, er blevet udpeget til industriel anvendelse længe før, JLR begyndte sin søgen efter en lokalitet, og at de slovakiske myndigheder forinden havde tilbudt NSP's nye byggegrund til andre investorer. De slovakiske myndigheder fremfører desuden, at JLR ikke ejer NSP, og at virksomheden heller ikke har en eksklusiv licens eller koncession til NSP, samt at JLR ikke i realiteten har nogen eksklusiv kontrol over NSP. De anfører videre, at det forhold, at NSP eksisterede som et udlagt industriområde med eksisterende industriel udvikling faktisk var en faktor i JLR's valg af Nitra som lokalitet, og ikke omvendt, og at de slovakiske myndigheders metode for udvikling af NSP er normal praksis, der anvendes i Slovakiet og andre medlemsstater for at undgå unødvendige offentlige udgifter og samtidig optimere den regionale udvikling.
                  
               
                     (39)
                  
                  
                     De slovakiske myndigheder redegjorde for den historiske udvikling, der førte til NSP. Udtrykket »strategic park« og derefter »Nitra Strategic Park« er et udtryk, der først blev indført med loven om betydelige investeringer i 1999. NSP består af et område på 704 hektar, som de slovakiske myndigheder har ekspropriationsbeføjelser til for at gennemføre den strategiske park, der støder op til den eksisterende industripark Nitra North (16). De to parker danner til sammen det integrerede industriområde kaldet Nitra North. NSP er beliggende i fem kommuner, nemlig Nitra og Luzianky, og små dele af området ligger desuden i Cakajovce, Zbehy og Jelsovce.
                  
               
                     (40)
                  
                  
                     Behovet for udvikling af industrijord i regionen Nitra blev første gang konstateret i arealanvendelsesplanen af 1998 for Nitra-regionen (17). Kommunerne Nitra og Luzianky blev udpeget som potentielle industricentre.
                  
               
                     (41)
                  
                  
                     Med henblik på at fremme den industrielle udvikling erkendte den slovakiske regering, at det var nødvendigt at finde en metode til at løse problemet med fragmenteret ejendomsret til jord, som var en hindring for at tiltrække store investeringsprojekter. Jord i Slovakiet er meget fragmenteret, hvilket skyldes historisk arvelovgivning, hvor søskende arvede lige dele af deres forældres jord. Dette har ført til et stort antal medejere af små fragmenterede jordlodder. Slovakiet vedtog derfor i 1999 loven om betydelige investeringer for at regulere proceduren for udstedelse af certifikater for betydelige investeringer med henblik på at lette erhvervelsen af jord til gennemførelse af store investeringsprojekter.
                  
               
                     (42)
                  
                  
                     Behovet for at udvikle industrigrunde blev yderligere bekræftet i 2003, hvor kommunen Nitra var anført på en liste over lokaliteter, der blev anbefalet i »Undersøgelse af placering af industriparker i udvalgte områder af Slovakiet«, som blev anerkendt i regeringens beslutning nr. 690 af 16. juli 2003. Den vedrørte et areal på 231 hektar. I 2004 øremærkede Nitra-regionen området, hvor den planlagde en ny arealanvendelsesplan af landbrugsjord til industriel brug. Geografisk omfattede dette område industriparken Nitra North mod syd og strakte sig over South Land og det meste af JLR-lokaliteten. I 2004 blev der ved regeringens beslutning 88/2004 desuden gennemført finansielle foranstaltninger til regional udvikling af Nitra og flere andre byer i Slovakiet for at bane vejen for anlæggelsen den tekniske infrastruktur, der er nødvendig for at tiltrække investeringer. I 2006 vedtog kommunen Luzianky sin arealanvendelsesplan 2006, hvor et område på 106 hektar blev henlagt til inkludering i industriområdet Nitra North.
                  
               
                     (43)
                  
                  
                     I 2007 blev de første virksomheder etableret i industriparken Nitra North. Sony, der senere blev kendt som Foxconn, blev en af hovedinvestorerne. I 2011 blev der udstedt en afgørelse om arealanvendelse for at forbinde motorvej R1 med industriområdet.
                  
               
                     (44)
                  
                  
                     I arealanvendelsesplanen fra 2012 for Nitra-regionen blev det bekræftet, at industriområdet Nitra North er »udpeget som et område, der er egnet til anlæggelse af en industripark eller af industrielle produktionsanlæg. Dette område [var] ikke fuldt udbygget og [havde] udviklingspotentiale.« Den slovakiske regering erkendte, at der var behov for at gøre mere for at fjerne de hindringer for investeringer, der følger af den fragmenterede ejendomsret til jorden. Derfor blev loven om betydelige investeringer ændret i 2013 med bestemmelser, der giver mulighed for at fremskynde gennemførelsen af betydelige investeringer ved at fastlægge en mere fleksibel proces for udstedelse af et certifikat for en betydelig investering og reducere de administrative krav i processen.
                  
               
                     (45)
                  
                  
                     I 2014 ændrede kommunen Luzianky sin arealanvendelsesplan fra 2006 for at fremme en detaljeret planlagt udvikling af sin del af industriområdet på 158 hektar, som følge af en industriel investors potentielle interesse, som dog i sidste ende besluttede at investere et andet sted. Arealanvendelsesplanen for Luzianky fra 2014 fastlagde de detaljerede planer for industriel udvikling for at udvikle området til industriel brug. Et af grundprincipperne for den foreslåede byudvikling af grunden var den funktionelle og geografiske forbindelse mellem de foreslåede udviklingsområder og området til industriparken Nitra North. Arealanvendelsesplanen udpegede eksplicit grænserne og behovene for udvikling af lokaliteten såsom behovet for transportforbindelser, beskyttelseszone til jernbanespor, en biokorridor til Nitra-floden, en løsning til grundvandets høje vandstand, behovet for at bygge tilbageholdelsesreservoirer og pumpestationer, behovet for at sikre drikkevandsforsyningen, det offentlige kloakeringssystem, tilstedeværelsen af højtryksrør og forbindelse til telekommunikationsnetværk.
                  
               
                     (46)
                  
                  
                     Den 27. maj 2015 lancerede den slovakiske regering et nyt lovgivningsinitiativ for at fastlægge forudsætningerne for anlæggelse af såkaldte strategiske industri- og teknologiparker af en virksomhed, der ejes 100 % af staten, og som er ansvarlig for udviklingen af lokaliteten, herunder anlæggelsen af den nødvendige infrastruktur. Dette initiativ førte til ændring 154/2015 af 30. juni 2015 til loven om betydelige investeringer. Samtidig blev der foreslået en ændring af forskrift 58 (18), der er omtalt i punkt 10 i åbningsafgørelsen. Den 8. juli 2015 (19) udstedte den slovakiske regering et certifikat for en betydelig investering til at anlægge NSP.
                  
               
                     (47)
                  
                  
                     Eftersom de slovakiske myndigheder havde fastlagt planer for industriel arealanvendelse, havde en industriel udviklingsstrategi, som allerede delvist var blevet gennemført med industriparken Nitra North, havde udviklet detaljerede fysiske planer for udvikling af resten af området og havde givet andre investorer mulighed for at investere i byggegrunde, godtager de ikke argumentet om, at NSP er udviklet til JLR som en virksomhed udpeget på forhånd. De slovakiske myndigheder understregede desuden, at hvert enkelt trin i den historiske udvikling, der førte til udviklingen af NSP, blev truffet, før JLR besluttede, hvor den ville placere sin fabrik, og længe før JLR kontraktligt forpligtede sig til at placere den i Nitra.
                  
               
                     (48)
                  
                  
                     De slovakiske myndigheder henviste til flere dokumenter fra JLR, der godtgør, at planerne for udvikling af NSP, der allerede eksisterede, sammenholdt med den allerede eksisterende industripark med et tilstødende udlagt industriområde til ekspansion bidrog positivt til JLR's vurdering af lokaliteten. Den 27. april 2015 var Nitra for eksempel tredje alternativ, men en af de positive faktorer var, at det var en »lokalitet i et etableret industrielt område«.
                  
               
                     (49)
                  
                  
                     Endvidere redegjorde de slovakiske myndigheder for, at JLR-lokaliteten og de tilhørende bygge- og anlægsarbejder ikke specifikt var tilpasset JLR's behov.
                  
               
                     (50)
                  
                  
                     Henvisningen til de tilsynsbeføjelser i den investeringsaftale, der blev indgået mellem Slovakiet og JLR den 11. december 2015 (»investeringsaftalen«), refererer kun til færdiggørelsen af saneringsarbejdet på grunden. MHI skal afslutte visse bygge- og anlægsarbejder for at sikre, at grunden opfylder den standard, der er aftalt mellem MHI og JLR, og som salgsprisen er baseret på. Ifølge de slovakiske myndigheder udspringer disse tilsynsbeføjelser af almindelig praksis inden for projektledelse mere end af udviklingsspecifikationer udarbejdet specifikt for denne virksomhed. MHI er ikke forpligtet til at tage JLR's feedback i betragtning. MHI er kun forpligtet til at anmode om feedback vedrørende konstruktionstegninger og specifikationer i forbindelse med saneringsarbejdet for JLR-lokaliteten. Dette omfatter ikke den efterfølgende kontrol af udførelsen af arbejdet.
                  
               
                     (51)
                  
                  
                     De slovakiske myndigheder præciserede endvidere arten af de infrastrukturarbejder, der vedrører NSP. Som i tidligere projekter, der omfatter offentlig udvikling af industriparker, var formålet med dette bygge- og anlægsarbejde at give alle virksomheder i parken infrastrukturtjenester såsom adgang til offentlige forsyningsværker og vej-/jernbaneforbindelser. Infrastrukturarbejder omfatter følgende elementer:
                     
                                 a)
                              
                              
                                 de forberedende arbejder til sanering af området til en værdi af 221 mio. EUR omfatter ikke mere end almindeligt byggemodningsarbejde, der er nødvendigt for at byggemodne offentlig grund. Alle arbejder, der ikke er byggemodningsarbejde, betales af JLR og er opført i investeringsaftalen. Dette arbejde omfatter f.eks. indre veje eller ekstra fundamenter, der er nødvendige for at modstå JLR's specifikke belastninger af bygningsstrukturen
                              
                           
                                 b)
                              
                              
                                 infrastrukturarbejderne vedrørende offentlige forsyningsværker til en værdi af 11,28 mio. EUR for at sikre, at industrianlægget eller -anlæggene i parken er tilsluttet forsyningsværker. De offentlige forsyningsværker stopper ved tilslutningspunkterne på anlægget eller anlæggene. Infrastrukturer vedrørende forsyning inden for JLR's område betales af JLR. Derudover betaler JLR en markedspris for adgang til forsyningstjenester. Der er ingen specifikke bestemmelser for NSP, der adskiller sig fra de bestemmelser, der gælder for de øvrige kommunale områder. JLR betaler alle de tilslutnings- og distributionsgebyrer vedrørende JLR's område, der almindeligvis skal betales i overensstemmelse med de gebyrer, der reguleres af tilsynsmyndigheden for netværksindustrier (20). JLR er ikke blevet indrømmet nogen undtagelser
                              
                           
                                 c)
                              
                              
                                 vejinfrastruktur til en værdi af 185,9 mio. EUR, herunder forbindelse til motorvej, lokale offentlige veje, vejsystem og offentlig parkering i hele parken, brandstation, politistation samt anlæg til vedligeholdelse af veje. Vejinfrastrukturen tjener alle virksomhederne i industriområdet Nitra North, der består af NSP og industriparken Nitra North samt regionen som helhed. Ingen af vejene er anlagt udelukkende til brug for JLR eller efter denne virksomheds specifikationer. Vejarbejdet omfatter ikke mere end almindelig byggemodning
                              
                           
                                 d)
                              
                              
                                 områdets geografiske karakteristika kræver et system til sikring mod oversvømmelse og grundvandsforvaltning til en værdi af 25 mio. EUR
                              
                           
                                 e)
                              
                              
                                 den multimodale transportterminal Luzianky til en værdi af 51,85 mio. EUR, der er under opførelse, drives og finansieres af de slovakiske jernbaner af midler, der stammer fra dennes kommercielle aktiviteter, og som bogføres separat i forhold til de offentligt finansierede ikke-økonomiske aktiviteter. Den multimodale transportterminal Luzianky har tre funktionelle dele: a) opbevaringsområde til færdige køretøjer, der forbindes til JLR's fremstillingsanlæg på den ene side og direkte med det udgående jernbanedistributionsområde på den anden side. Leje af opbevaringsområdet bliver den vigtigste tjenesteydelse. JLR søger kontraktlig eksklusivitet med hensyn til opbevaringsområdet; b) det udgående jernbanedistributionsanlæg er beregnet til at laste færdige produkter på togvogne. Den del af terminalen vil ikke kontraktligt være forbeholdt JLR; og c) containerskibscenteret. Arbejdet med containerskibscenteret er endnu ikke påbegyndt, fordi de slovakiske jernbaner stadig analyserer den potentielle efterspørgsel og rentabiliteten af investeringen. Det vil være åbent for alle brugere på markedsvilkår. De slovakiske jernbaner forhandler adgangsgebyr, også kaldet brugergebyrer, med JLR, som vil give de slovakiske jernbaner mulighed for at generere et afkast af den investerede kapital samt dække de variable omkostninger. Brugergebyrerne beregnes over en periode på 30 år på et kommercielt grundlag ved hjælp af NNV-metoden og dækker alle relaterede investeringsomkostninger, driftsomkostninger og udgifter til fornyelse af investeringer. Gebyrerne er markedsorienterede og bør sikre et passende investeringsafkast, nemlig et internt afkast på […] og en NNV på […] mio. EUR.
                              
                           
               
                     (52)
                  
                  
                     De slovakiske myndigheder har endvidere præciseret, hvor stor en del af NSP der vil være optaget af JLR:
                     
                                 a)
                              
                              
                                 De slovakiske myndigheder forklarede først, at JLR efter åbningsafgørelsen har givet afkald på nogle af sine rettigheder. I henhold til punkt 4.10 i investeringsaftalen var MHI forpligtet til at give JLR en forkøbsret på hele eller en del af South Land inden for 12 måneder efter fuldbyrdelsen af købsaftalen vedrørende JLR's område. Den 29. juni 2017 gav JLR afkald på denne option til South Land før underskrivelsen af købsaftalen vedrørende JLR's område den 12. december 2017. De slovakiske myndigheder meddelte Kommissionen, at hele South Land ville være ejet af andre virksomheder, f.eks. Gestamp og Prologis.
                              
                           
                                 b)
                              
                              
                                 Artikel 4, stk. 9, i investeringsaftalen gav JLR en forkøbsret til at købe hele eller en del af North Land, som gælder i 20 år regnet fra effektueringsdagen for købsaftalen vedrørende JLR's område. Den 25. august 2017 gav JLR afkald på rettigheden til 40,1 hektar af de i alt 69 hektar i North Land. Alle grunde skal erhverves til markedsprisen på tidspunktet for erhvervelsen af grunden, og den fastlægges af uafhængige eksperter.
                              
                           
                                 c)
                              
                              
                                 Med hensyn til bestemmelsen i artikel 4, stk. 2, litra b), nr. ii), i investeringsaftalen, ifølge hvilken Slovakiet efter skriftlig anmodning fra JLR forpligter sig til inden for ti år efter undertegnelsen af købsaftalen vedrørende JLR's område at »sikre, at den strategiske park udvides, så den omfatter udvidelsesgrunden«, har de slovakiske myndigheder forklaret, at denne bestemmelse blot afspejler et politisk tilsagn fra Slovakiet om at købe grunden og give JLR forkøbsret til på et tidspunkt i fremtiden at erhverve det grundstykke og på vilkår, herunder pris, som endnu skal forhandles.
                              
                           
               
                     (53)
                  
                  
                     De slovakiske myndigheder mener ikke, at nogen af de rettigheder, der følger af investeringsaftalen vedrørende South Land, North Land og udvidelsesområdet giver JLR nogen kontrol over grunden. Arealet af JLR's område er derfor kun på 185 hektar, hvilket svarer til 26 % af NSP's samlede areal eller 55 % af det areal, der kan udnyttes kommercielt i betragtning af, at NSP's 366 hektar er teknisk jord.
                  
               
                     (54)
                  
                  
                     Ifølge redegørelsen fra de slovakiske myndigheder blev den pris, som JLR skal betale for erhvervelsen af JLR's område, fastsat på grundlag af uafhængige værdiansættelser udført af tre eksperter, nemlig […], […] og CB Richard Ellis. Disse eksperter fastslog en anslået markedspris i overensstemmelse med Kommissionens meddelelse om statsstøtteelementer i forbindelse med offentlige myndigheders salg af jord og bygninger (21), som var Kommissionens relevante retningslinjer på tidspunktet for værdiansættelserne. De slovakiske myndigheder præciserede endvidere, at den rapport fra CB Richard Ellis, der blev fremsendt til Kommissionen i løbet af anmeldelsesproceduren, blev fremsendt ved en fejl, da den ikke er en værdiansættelsesrapport for området, men en særskilt markedsanalyse.
                  
               
                     (55)
                  
                  
                     Alle værdiansættelser blev foretaget på grundlag af en antagelse om, at grunden vil blive solgt »byggemoden«, dvs. byggemodnet og som udlagt industriområde. De slovakiske myndigheder konkluderer derfor, at den anslåede markedspris omfatter værdien af saneringsarbejdet. Den endelige købspris på 15,83 EUR pr. kvadratmeter blev fastsat som gennemsnittet af de tre uafhængige værdiansættelser på henholdsvis 15 EUR, 15,5 EUR og 17 EUR pr. kvadratmeter. Investeringsaftalen pålægger JLR at betale separat for eventuelt specifikt arbejde, der går ud over standardspecifikationer for jord, der er »byggemoden«.
                  
               4.1.2.   Eventuel støtte i form af fritagelse for et gebyr, gebyret for omlægning af landbrugsjord, som skal betales, når landbrugsjord omklassificeres til industrijord
         
         
                     (56)
                  
                  
                     De slovakiske myndigheder har forklaret, at fritagelse H er en fritagelse for afgiften for omlægning af landbrugsjord, der pålægges jord, der er købt af fuldt ud statsejede selskaber, i dette tilfælde MHI, med henblik på at anlægge en industripark, der er anerkendt som en »betydelig investering«. Fritagelse H gælder derfor alene for offentlige myndigheders modning af offentlig jord. Formålet med den er at fjerne den administrative byrde ved finansielle overførsler inden for staten. Uden fritagelsen skulle MHI som ejer og udvikler af jord i NSP have betalt gebyret for omlægning af landbrugsjord i det øjeblik området blev omlagt til industrijord. Som ejer og udvikler af området var MHI's rolle at anlægge infrastruktur og omlægge jorden for at gøre den »byggemoden« og derefter sælge den til investorer, herunder til JLR. Der skulle ikke betales noget gebyr af JLR, som i henhold til investeringsaftalen først ville købe jorden, når den var omlagt til industrijord. De slovakiske myndigheder har forklaret, at henvisningen i et internt JLR-dokument, hvor det antydes, at JLR ville nyde godt af en fritagelse af gebyret for omlægning af landbrugsjord, var baseret på forfatteren af dokumentets fejlagtige fortolkning, at gebyret skulle betales af JLR. De meddelte desuden Kommissionen, at de samlede gebyrer for omlægning af al landbrugsjord på området for den fremtidige NSP til industriel brug uden fritagelse H ville have beløbet sig til 30 mio. EUR, hvoraf JLR's område kun ville udgøre ca. 8 mio. EUR.
                  
               4.2.   Bemærkninger fra Slovakiet om den anmeldte støttes forenelighed
         
         4.2.1.   Støtteberettigelse af »omkostninger til hensættelse« som investeringsomkostninger
         
         
                     (57)
                  
                  
                     De slovakiske myndigheder bekræftede de støtteberettigede omkostninger, som er anført i tabel 1 i åbningsafgørelsen. De foreslåede støtteberettigede investeringsomkostninger androg 1 406 620 591 EUR i nominel værdi, svarende til 1 369 295 298 EUR i nutidsværdi. Den fremlæggelse i JLR-dokumentationen af 18. november 2015, hvor der henvises til omkostninger til hensættelse, var alene med henblik på finansiel analyse og omfattede ikke omkostninger til hensættelse ud over de støtteberettigede omkostninger, der er anført i tabel 1 i åbningsafgørelsen. Disse støtteberettigede omkostninger afspejlede de omkostninger, der blev forudset på tidspunktet for støtteansøgningen, og som omfatter et beløb til hensættelser for hver af de støtteberettigede omkostninger, som led i af en forsvarlig metode til estimering af omkostninger. De slovakiske myndigheder mener derfor, at det fulde beløb på 1 406 620 591 EUR i nominel værdi er støtteberettiget.
                  
               4.2.2.   Manglende tilskyndelsesvirkning af den meddelte regionalstøtte
         
         
                     (58)
                  
                  
                     Slovakiet mener, at det har foretaget en passende kontrol af troværdigheden af det kontrafaktiske scenarie, og at Kommissionens tvivl er ubegrundet, da Mexico var et troværdigt alternativ til placeringen af anlægget i Unionen. Ifølge Slovakiet var Mexico i foråret 2015 stadig en mulig placering for den planlagte investering, og det blev ikke betragtet som et område til en yderligere, parallel investering. Derfor var den af Slovakiet tilbudte statsstøtte nødvendig for at bringe JLR's investering til Slovakiet.
                  
               
                     (59)
                  
                  
                     Slovakiet understreger, at Mexico var en troværdig alternativ placering af tre årsager:
                     
                                 a)
                              
                              
                                 da JLR forberedte sin beslutning om placering, var mange bilfabrikanter, herunder fabrikanter af originaludstyr af høj kvalitet, allerede aktive i Mexico, eller de var i færd med at gennemføre investeringer i landet. Flere bilfabrikanter begyndte at arbejde på investeringer i Mexico, efter at JLR traf sin afgørelse om lokaliteten. Både VW og Audi har fabrikker i Puebla, og det kan derfor antages, at de har stået over for samme kvalitative risici, som dem JLR udpegede. Disse risici påvirkede ikke VW/Audis beslutninger om placering til fordel for Puebla
                              
                           
                                 b)
                              
                              
                                 JLR stillede mange dokumenter af nyere dato til rådighed fra forskellige kilder, der godtgør, at Mexico blev nøje overvejet, og at der blev gennemført en fuldstændig økonomisk analyse med en sammenligning af Mexico og Slovakiet. Mexico var allerede i slutningen af januar 2015 blevet udpeget som den mest lovende placering i Nordamerika i forbindelse med Oak-projektvurderingen. Efter en omfattende undersøgelse med sammenligning af forskellige steder i Mexico, blev Puebla den 27. april 2015 valgt af strategiudvalget, som det foretrukne alternativ uden for Unionen på grund af stedets beliggenhed tæt på havne, fordelagtige takster, etablerede leverandører og fordele ved arbejdsmarkedet. Eftersom den europæiske udvælgelsesproces, Darwin-projektvurderingen, var forsinket, var nogle møder og dokumenter koncentreret om resultatet af Darwin-projektet og indeholder derfor færre oplysninger om Mexico. Med hensyn til præsentationen den 10. juli 2015 påpegede Slovakiet, at der var færre slides om Oak-alternativet på grund af baggrunden for mødet, samt fordi de tilstedeværende på mødet allerede havde set oplysningerne om Mexico og Puebla. Med henblik på udarbejdelsen af anbefalingen i juli vedrørende placering til mødet i Globalisation Forum beregnede JLR detaljerede finansielle modeller med sammenligning af omkostninger ved konkurrerende lokaliteter. Disse finansielle beregninger blev foretaget på samme grundlag for begge lokaliteter og blev ledsaget af en kvalitativ vurdering af fordelene og ulemperne ved dem.
                              
                           
                                 c)
                              
                              
                                 Mexico var det alternativ til Slovakiet, som blev præsenteret på efterfølgende møder i JLR's ledelse og bestyrelse, hvor beslutningen om placeringen blev truffet.
                              
                           
               
                     (60)
                  
                  
                     Slovakiet fremsendte yderligere dokumentation som f.eks. præsentationen for bestyrelsen, den projektvurdering, der blev foretaget for Mexico, de oplysninger, der blev udvekslet med de mexicanske myndigheder, udfaldet af den øverste ledelses besøg i juni 2015 til de udvalgte lokaliteter i Puebla, hvor de kvalitative strategiske faktorer blev undersøgt nærmere, og den kontrafaktiske omkostningsforskel med hensyn til central- og østeuropæiske lande, dateret den 10. juni 2015.
                  
               
                     (61)
                  
                  
                     De slovakiske myndigheder antyder, at Kommissionens tvivl bygger på urigtige oplysninger fra pressen, som klart er modbevist i nye interne dokumenter fra JLR, der er dateret mellem marts og juli 2015. De slovakiske myndigheder fremlagde omfattende dokumentation for at bevise, at Mexico i foråret 2015 stadig var under overvejelse og ikke var blevet fravalgt til fordel for en placering i Unionen. Denne dokumentation stammer fra forskellige kilder og forskellige niveauer i JLR's organisation, nemlig JLR's øverste ledelse, JLR's arbejdsgrupper, eksterne konsulenter og mexicanske embedsmænd. Dokumenter, der blev udarbejdet som forberedelse til og opfølgning på besøget af en JLR-delegation fra den øverste ledelse til Puebla i juni 2015, er af særlig relevans. Mexico var sat i venteposition, da JLR besluttede at gå videre med Nitra i sommeren 2015.
                  
               
                     (62)
                  
                  
                     Ernst & Young-undersøgelsen med titlen »Project Oak — Golden Site Report Out« er dateret den 20. marts 2015. Det blev anvendt af JLR ved revisionen af, om de udvalgte lokaliteter i Mexico var holdbare. Af mødereferatet den 30. marts 2015 i den internationale udviklingskomité fremgår det, at »[d]et blev vedtaget, at det igangværende arbejde med evalueringen af alternative muligheder i Tyrkiet og Mexico skulle fortsætte«. Af journalen over handlinger samt referatet af mødet i strategiudvalget den 27. april 2015 fremgår det, at »Puebla, Mexico, blev godkendt som alternativ uden for EU«. Oversigten over udvælgelsesprocessen for Mexico, som blev forelagt Globalisation Forum den 10. juli 2015, bekræfter denne beslutning med følgende status, der blev indberettet den 11. maj 2015: »[de mexicanske stater] H[…] og G[…] er sat i bero; Puebla er udvalgt til videre undersøgelser (baseret på lokaliteterne H[…], A[…] og S[…])«. H[…] blev »den foretrukne mulighed, da den lå tæt på en havn, og på grund af de etablerede leverandører og arbejdsmarkedet.« På mødet i Globalisation Strategy Forum den 15. maj 2015 blev Slovakiet og Polen udpeget som favoritter i Darwin-projektet sammen med Mexico i Oak-projektet. Den 22. maj 2015 modtog JLR det formelle svar fra staten Puebla om tilgængelige incitamenter, seismisk risiko, konkurrenceklausuler for VW og tidsplaner. Af referatet og journalen over handlinger fra mødet i den internationale udviklingskomité den 1. juni 2015 fremgår det af afsnittet om Darwin-opdatering, at »de vigtigste emner, der skulle drøftes, var: […] Der blev redegjort for fremskridt i drøftelserne om Mexico og planerne for endnu et besøg til lokaliteten for at evaluere Puebla yderligere«. Den vurdering af pengestrømmen, der indgik i præsentationen af 10. juni 2015 med titlen »Darwin-projektet — kontrafaktisk omkostningsforskel med hensyn til central- og østeuropæiske lande« viser, at JLR's analyse bestod i at benchmarke »MX mod PL« og »MX mod SK«. På mødet i strategiudvalget den 15. juni 2015, hvor fokus var på Darwin-projektet, blev handlingspunktet »Gennemførelse af et besøg på stedet til Mexico for at drøfte RFP på lokaliteten Puebla« imidlertid fremhævet. I ugen fra den 15. juni 2015 foretog en gruppe under ledelse af JLR's direktør for global virksomhedsudvidelse en rejse til staten Puebla med besøg på lokaliteterne H[…] og A[…]. Den 25. juni 2015 bekræftede JLR skriftligt over for guvernøren i staten Puebla, at H[…] var udvalgt. Notaterne, der blev udarbejdet til mødet i Globalisation Forum den 10. juli 2015, indeholder et sammendrag af resultaterne af besøget på lokaliteterne H[…] og A[…]. Som det fremgår af referatet fra dette møde i Globalisation Forum var målet »på baggrund af projekterne Darwin og Oak at træffe afgørelse om en foretrukken lokalitet og at fastlægge processen i en kontraktligt bindende investeringsaftale planlagt til den 30. september. De lokaliteter, der blev overvejet, var Nitra (Slovakiet), Jawor (Polen) og Puebla (Mexico).« Af mødereferatet fremgår det desuden, at: »Nitra (den foretrukne lokalitet fra Darwin-processen) i forhold til Puebla (den foretrukne lokalitet fra Oak-processen) omkostningsmæssigt var et ufordelagtigt alternativ«. Af præsentationen, der blev udarbejdet til det møde, fremgår det, at: »Under hensyntagen til de ikke-kvantificerbare risikofaktorer og de andre kvantificerbare overvejelser, og under forudsætning af, at det niveau af statsstøtte, der antages fra EU, er det vores opfattelse, at det er tilstrækkeligt til at udligne Mexicos omkostningsfordel, og vi anbefaler, at Puebla (MX) sættes i bero«. Af referatet fra mødet i JLR's bestyrelse den 3. august 2015 fremgår det, at »[e]fter en grundig evalueringsproces vedrørende lokaliteten blev det på Globalisation Forum den 10. juli besluttet, at gå videre med Nitra i Slovakiet som den anbefalede lokalitet, med forbehold af bestyrelsens godkendelse«. Den underliggende præsentation på JLR's bestyrelsesmøde beskrev »[p]rocessen om at udvælge én lokalitet fra projekterne Darwin og Oak«.
                  
               
                     (63)
                  
                  
                     De slovakiske myndigheder har forklaret, at JLR ikke indsendte en officiel ansøgning om støtte til de mexicanske myndigheder, da der ikke er nogen ordning om statsstøtte i Mexico. JLR modtog dog detaljerede oplysninger fra regeringen i Puebla om, hvad JLR ville blive tilbudt, hvis de besluttede at investere der.
                  
               
                     (64)
                  
                  
                     De slovakiske myndigheder bekræfter, at investeringen i Mexico ikke blev betragtet som en yderligere investering ud over anlægget i Unionen. De antyder, at Kommissionens tvivl er baseret på et enkelt JLR-dokument, der ganske vist er noget vildledende, og hævder, at det pågældende dokument giver et fejlagtigt billede af drøftelserne på mødet uden for virksomheden blandt medlemmer af styrelsesudvalget den 21. januar 2015, dvs. seks måneder før beslutningen om placeringen. Det pågældende JLR-dokument blev under alle omstændigheder erstattet af en betydelig mængde dokumentation, der blev fremlagt efterfølgende, og hvor de to lokaliteter blev drøftet som alternativer. I denne dokumentation redegøres desuden for, at den supplerende kapacitet ved det nye anlæg (300 000 køretøjer pr. år) allerede er på 50 % af JLR's kapacitet. Det ville være urealistisk at antage, at JLR ville overveje at investere i endnu et projekt af samme omfang på samme tidspunkt eller endda på kort/mellemlang sigt.
                  
               
                     (65)
                  
                  
                     De slovakiske myndigheder har forklaret, hvorfor rapporten og præsentationen fra mødet den 21. januar 2015 uden for virksomheden blandt medlemmer af styrelsesgruppen henviser til opførelsen af to anlæg. Ifølge Slovakiet har JLR hele tiden planlagt først at påbegynde aktiviteterne på det nye anlæg med 150 000 køretøjer pr. år, dvs. fase 1 på anlæg 1 og udvide til 300 000 køretøjer i [2020-2025] dvs. fase 2 på anlæg 1. Omkring tidspunktet for mødet i januar 2015 steg efterspørgslen efter JLR-køretøjer imidlertid så kraftigt, at medlemmerne af styrelsesgruppen kortvarigt overvejede også at opføre et andet anlæg på en anden lokalitet inden for fem til ti år efter afslutningen af byggeriet på den første lokalitet, hvis efterspørgslen var tilstrækkelig. Denne fremtidige lokalitet blev ikke drøftet indgående på mødet, da denne beslutning lå langt ude i fremtiden. De slovakiske myndigheder påpegede, at udsagnet i referatet af mødet uden for virksomheden, der antyder, at JLR får brug for to anlæg til at efterkomme den forventede efterspørgsel, enten var resultatet af en forveksling af de to faser på anlæg 1 eller af, at referatet i for høj grad understregede de begrænsede drøftelser om et eventuelt andet anlæg på et tidspunkt længere ude i fremtiden.
                  
               
                     (66)
                  
                  
                     De slovakiske myndigheder understreger, at JLR's interne dokumenter konsekvent beviser virksomhedens intention om at investere i en enkelt lokalitet. Af referatet af Globalisation Forum den 10. juli 2015 fremgår det, at Nitra blev valgt frem for Mexico som den foretrukne placering, og at de to lokaliteter blev sammenlignet med hinanden som alternativer. JLR overvejede kun fremstilling på én lokalitet: »[v]i er klar til udvælge ét land fra Darwin- og Oak-projekterne«.
                  
               
                     (67)
                  
                  
                     Strategiske overvejelser spillede en vigtig rolle i den beslutning, men støtten var alligevel nødvendig for at hælde beslutningen om lokalitet mod Slovakiet. De slovakiske myndigheder hævder, at det ikke er korrekt at fastholde, at den tilbudte statsstøtte kun omfatter en »ubetydelig« del af forskellen i nettonutidsværdi, i henhold til Kommissionens opfattelse i åbningsafgørelsen om, at den nominelle støtte udgjorde 47 % af forskellen i nettonutidsværdi (22). Det fremgår eksplicit af JLR's interne dokumenter, at beslutningen om placeringen var en nøje afvejning, og at den i høj grad afhang af tildelingen af statsstøtte. Det fremgår i denne forbindelse af referatet fra bestyrelsesmødet i Tata af den 18. september 2015, at »ved indregning af kvalitets- og risikoelementer var den samlede reviderede statsstøtte på [150-200] mio. GBP (23) kontant tilstrækkelig til at fortsætte med Nitra frem for Mexico.« Tilsvarende var JLR's beslutning af november 2015, der bekræfter Nitra som placering af anlægget baseret på »betingelsen om modtagelse af det fulde statsstøttebeløb«. Derfor insisterede JLR på, at det i investeringsaftalen blev indført, at virksomhedens investering var betinget af at modtage hele regionalstøttetilskuddet.
                  
               
                     (68)
                  
                  
                     Slovakiet har endvidere understreget, at der i den finansielle sammenligning udtrykkeligt blev taget højde for risikoen for forsinkelse i gennemførelsen i Mexico, og at denne risiko således blev taget i betragtning. Slovakiet henviste til præsentationen på Globalisation Forum den 10. juli 2015, hvoraf det fremgik, at »der forventes en længere frist til opgave nr. 1 i Mexico […] periode på 6-9 måneder som illustreret ovenfor«.
                  
               4.2.3.   Manglende proportionalitet
         
         
                     (69)
                  
                  
                     De slovakiske myndigheder fremfører, at JLR ikke fik noget tilsagn om yderligere støtteelementer, og mener derfor, at støtten er proportionel.
                  
               4.2.4.   Åbenlyst negative virkninger — negative virkninger for samhørigheden
         
         
                     (70)
                  
                  
                     De slovakiske myndigheder understregede, at den slovakiske støtte ikke har nogen negative virkninger for samhørigheden til skade for Polen og mindede om, at »[d]en 10. juli blev det på Globalisation Forum fastslået, at Jawor (Polen) ikke var et realistisk alternativ på grund af alvorlige problemer med grundlæggende forhold på lokaliteten og muligheder for at kunne realisere projektet. Virksomheden var derfor nødt til at vælge mellem Nitra (Slovakiet) og Puebla (Mexico). Virksomheden valgte Slovakiet som den foretrukne placering og godkendte en tilbundsgående projektvurdering. Mexico blev stillet i bero.« Jawor blev afvist som et alternativ til Nitra, da der den 10. juli 2015 blev truffet en beslutning om endelig anbefaling af placering, der skulle godkendes af bestyrelsen først i august 2015. Bestyrelsen i JLR og Tata Motors betragtede ikke på deres respektive møder den 3. og 7. august 2015 Jawor som et alternativ til Nitra.
                  
               4.2.5.   Åbenlyst negativ virkning på samhandelen — overskridelse af loftet for den maksimale støtteintensitet
         
         
                     (71)
                  
                  
                     Eftersom de Slovakiske myndigheder mener, at der ikke blev tildelt nogen støtte ud over den anmeldte støtte, afviser de Kommissionens tvivl om, hvorvidt det tilladte intensitetsloft er overskredet, og derfor at støtten kunne have en negativ indvirkning på samhandelen.
                  
               5.   BEMÆRKNINGER FRA JLR
         
         5.1.   Indledning
         
         
                     (72)
                  
                  
                     JLR tilslutter sig bemærkningerne fra de slovakiske myndigheder af 20. juli 2017, og uddybede nogle bestemte elementer.
                  
               5.2.   Bemærkninger fra JLR om den eventuelle yderligere ikke-anmeldte støtte
         
         
                     (73)
                  
                  
                     JLR mener, at de slovakiske bestræbelser på at byggemodne NSP var nødvendige, for at lokaliteten ville være et realistisk alternativ og attraktivt for investeringer. JLR var bekendt med, at den ikke ville være den eneste til at nyde godt af infrastrukturen, at den skulle betale tilslutningsgebyrer eller -afgifter, der almindeligvis ville påløbe, at den skulle betale markedspris for den jord, den ville erhverve og betale udgifterne til alle elementer på lokaliteten, som ikke var standard, og som var tilpasset virksomhedens særlige behov.
                  
               
                     (74)
                  
                  
                     JLR insisterer på, at NSP og infrastrukturen ikke blev anlagt specifikt til JLR. Det forhold, at arealanvendelsesplaner og retsakter er fra 1990'erne, er bevis for, at planerne ikke blev udarbejdet alene som reaktion på JLR's interesse. Tværtimod var eksistensen af industriparken Nitra North og det forhold, at der længe havde været eksisterende planer om at videreudvikle industriområdet, faktorer, der påvirkede JLR's beslutningsproces til fordel for Nitra. Denne indflydelse er dokumenteret i JLR's interne beslutningsdokumenter, der indeholder henvisninger som f.eks. »beliggende i en professionelt udviklet industripark« (24), »bedste forsikringspolice på grund af lokalitetens byggemodningsstatus og infrastruktur« (25) og »[l]okalitet i etableret industripark med tilstødende fabrikker« (26).
                  
               
                     (75)
                  
                  
                     JLR påpeger desuden, at den kun erhvervede 55 %, dvs. 185 ha ud af 338 hektar, af NSP's areal, der kan udnyttes kommercielt, og at forhånds- eller købsretten ikke giver JLR mulighed for at anvende eller udøve kontrol over jorden. JLR minder endvidere om, at virksomheden den 25. august 2017 delvist gav afkald på sin forhåndsret til North Land. Den beholdt retten til et areal på 28,5 hektar.
                  
               
                     (76)
                  
                  
                     JLR mener, at den betalte den fulde markedspris for den jord, som virksomheden købte »i byggemodnet stand«, eftersom prisen blev fastsat uafhængigt ved tre ekspertvurderinger, der udtrykkeligt henviser til arealer, der er bragt i »byggemoden stand«, dvs. at der på jorden var udført det generelle forberedende arbejde, som var en forudsætning for at nå den standard. JLR beskriver desuden, at den betalte alle omkostninger for det arbejde, der blev udført i henhold til JLR's specifikationer om at gå ud over den standard. Udgifterne til dette arbejde er næsten det dobbelte af det beløb på 16,9 mio. EUR, der oprindeligt var fastlagt i investeringsaftalen til dette formål.
                  
               
                     (77)
                  
                  
                     JLR forklarer desuden, at beløbet på 75 mio. EUR, der er omtalt i punkt 16 i åbningsafgørelsen, ikke er den pris, som MHI betalte til tredjemand for jorden til JLR-lokaliteten, men derimod MHI's samlede udgifter til køb af jord i hele NSP.
                  
               
                     (78)
                  
                  
                     JLR gør desuden gældende, at den ikke nød godt af nogen fritagelse for gebyret for omlægning af landbrugsjord. JLR købte ikke landbrugsjord, men derimod industrijord, og alle tre værdiansættelser af jord, der blev anvendt til at fastslå markedsprisen, henviste udtrykkeligt til jord, der er karakteriseret ved at være byggemodnet og beliggende i industriområder. JLR erkender, at der i et af virksomhedens interne dokumenter er medtaget en fritagelse for gebyret for omlægning af landbrugsjord på op til [50-110] mio. EUR, men virksomheden forklarer, at det var en misforståelse af en konsulent, og at det ikke var baseret på oplysninger fra de slovakiske myndigheder.
                  
               5.3.   Bemærkninger om den anmeldte støttes forenelighed
         
         
                     (79)
                  
                  
                     JLR insisterer på, at den regionale statsstøtte var et nødvendigt element for at gennemføre investeringen i Nitra. JLR bekræfter, at den tog »strategiske overvejelser« i betragtning samt muligheden for at modtage statsstøtte som kompensation for meromkostningerne, men den understreger, at disse strategiske overvejelser alene, eller med et lavere støttebeløb, ikke havde været tilstrækkelige til at træffe en beslutning til fordel for placeringen i Nitra.
                  
               
                     (80)
                  
                  
                     JLR understreger, at andre køretøjsfabrikanter besluttede at investere i Mexico, både før og efter at den traf sin beslutning om placering. Andre køretøjsfabrikanters investeringer i Mexico bekræfter troværdigheden af Mexico som potentiel placering for JLR's investeringsprojekt. Faktisk brugte JLR over 18 måneder på at vurdere den mexicanske mulighed. Denne vurdering omfattede nedsættelse af en projektgruppe, hyring af eksterne konsulenter, kontakt med mexicanske embedsmænd samt besøg på stedet, selv af den øverste ledelse i JLR's gruppe for global virksomhedsudvidelse.
                  
               
                     (81)
                  
                  
                     JLR understreger, at den i løbet af hele beslutningsprocessen havde anset Mexico for et muligt alternativ, hvilket er dokumenteret ved mange aktuelle interne dokumenter, der er indgivet til Kommissionen. JLR mener, at de modstridende holdninger, der er fremsat i visse presseforlydender, som er omtalt i åbningsafgørelsen, er rent spekulative, og at de ikke afspejler JLR's beslutningsproces.
                  
               
                     (82)
                  
                  
                     JLR fastslår endvidere, at den havde til hensigt at investere i en enkelt lokalitet. Det blev aldrig overvejet at investere i en anden lokalitet på samme tidspunkt eller i den nærmeste fremtid. JLR erkender, at der i referatet fra bestyrelsesmødet uden for virksomheden den 21. januar 2015 er henvisning til et anlæg nr. 2, fordi der på det pågældende møde blev spekuleret i, hvilket derfor blev ført til referat, at hvis der var tilstrækkelig efterspørgsel, kunne JLR overveje at opføre et andet anlæg på en anden placering inden for fem til ti år efter afslutningen af den oprindelige investering. JLR fastholder imidlertid, at denne langsigtede mulighed ikke blev drøftet indgående, hverken i dokumentationen til mødet eller på selve mødet. I dokumentationen til mødet henvises der derimod til fase 1 og fase 2 af investeringsprojektet på samme placering, dvs. at JLR's strategi om at begynde driften med 150 000 køretøjer pr. år i 2018 i den første fase (fase 1 for anlæg 1) og øge kapaciteten til 300 000 køretøjer pr. år i [2020-2025] (fase 2 for anlæg 1). JLR antyder desuden, at opførelsen af to anlæg parallelt, ét i Unionen og ét i Nordamerika, hver med en kapacitet på 300 000 køretøjer pr. år, ville være urealistisk, eftersom JLR kun havde solgt 462 209 køretøjer i regnskabsåret 2014/2015. I lyset af disse tal er der ikke noget kommercielt rationelt grundlag for at antage, at JLR kunne have haft planer om at udvide sin årlige kapacitet på kort til mellemlang sigt med 600 000 køretøjer.
                  
               
                     (83)
                  
                  
                     JLR understreger, at Jawor-lokaliteten i Polen ikke var et realistisk alternativ til Nitra eller Mexico, fordi der var grundlæggende problemer ved lokaliteten, navnlig en vej, der opdeler lokaliteten. Bestyrelsen anså derfor ikke Jawor som et potentielt alternativ til Nitra, hvilket fremgår af præsentationen på bestyrelsesmødet den 18. november 2015.
                  
               6.   VURDERING AF STØTTEFORANSTALTNINGEN
         
         6.1.   Indledning
         
         
                     (84)
                  
                  
                     I dette afsnit vil Kommissionen først fokusere på spørgsmålet om, hvorvidt den samlede støtte til JLR er begrænset til den anmeldte støtte, eller om JLR nyder gavn af yderligere støtteelementer, navnlig om salgsprisen er i overensstemmelse med markedet, offentligt finansieret særlig/tilpasset infrastruktur og fritagelsen for gebyret for omlægning af landbrugsjord. Efter at have vurderet støttens lovlighed vil Kommissionen udarbejde en konkret vurdering af foreneligheden af den modtagne støtte.
                  
               6.2.   Spørgsmålet om, hvorvidt der er tale om statsstøtte
         
         6.2.1.   Den anmeldte direkte støtte
         
         
                     (85)
                  
                  
                     Af de grunde, der er anført i åbningsafgørelsen, finder Kommissionen, at den anmeldte direkte støtte udgør statsstøtte efter artikel 107, stk. 1, i TEUF, og at støtten i lyset af dette blev ydet ved hjælp af statsmidler, er selektiv, er en økonomisk fordel for JLR, sandsynligvis vil påvirke samhandelen mellem medlemsstaterne og fordreje eller true med at fordreje konkurrencen.
                  
               6.2.2.   Den eventuelle yderligere ikke-anmeldte støtte
         
         
                     (86)
                  
                  
                     Som nævnt i afsnit 3.1 anførte Kommissionen i åbningsafgørelsen, at der var mulighed for, at JLR kan have nydt godt af et bestemt beløb af yderligere statsstøtte i forbindelse med udviklingen af NSP og købet af JLR-lokaliteten. Kommissionen fandt tre måder, hvorpå transaktionen kunne have resulteret i yderligere statsstøtte til JLR:
                     
                                 a)
                              
                              
                                 af punkt 118 i åbningsafgørelsen fremgår det, at hvis NSP betragtes som infrastruktur forbeholdt JLR, ville JLR i lyset af virksomhedens ejerskabsinteresse og andre rettigheder vedrørende NSP under normale markedsforhold være nødt til at dække de omkostninger til anlæggelse af infrastrukturen, som den slovakiske stat har afholdt til opførelsen af NSP, med undtagelse af udgifterne til anlæggelse af infrastruktur, der faktisk er af generel karakter, og som endnu ikke var defineret
                              
                           
                                 b)
                              
                              
                                 selv om konklusionen er, at NSP som helhed ikke kan betragtes som infrastruktur forbeholdt JLR, blev der i åbningsafgørelsen sat spørgsmålstegn ved, om noget af det arbejde, der blev udført af Slovakiet for at byggemodne og tilslutte JLR-lokaliteten, ikke blev udført specifikt for at imødekomme JLR's særlige behov, og ved om værdien af dette arbejde var korrekt afspejlet i de værdiansættelser, der blev udarbejdet af uafhængige eksperter samt den pris, som JLR i sidste ende betalte for jorden og den pågældende infrastruktur
                              
                           
                                 c)
                              
                              
                                 endelig fremgår det også af åbningsafgørelsen, at fritagelsen for gebyret for omlægning af landbrugsjord kan betragtes som en yderligere støtteforanstaltning til gavn for JLR.
                              
                           
               6.2.2.1.   Spørgsmålet om, hvorvidt NSP kan betragtes som infrastruktur forbeholdt JLR
         
         
                     (87)
                  
                  
                     For at konkludere at JLR skal afholde alle de omkostninger til anlæggelse af infrastrukturen, som er betalt af den slovakiske stat, skal følgende to betingelser være opfyldt på samme tid: a) NSP skal være forbeholdt infrastruktur, dvs. at JLR skal være en virksomhed udpeget på forhånd, og at NSP skal være tilpasset JLR's behov; og b) omkostningerne må ikke omfatte omkostninger af rent generel karakter.
                  
               
                     (88)
                  
                  
                     Kommissionen mener ikke, at de to betingelser, der er nævnt i betragtning 87, er opfyldt samtidigt, og at de 704 hektar i NSP derfor ikke skal betragtes som en infrastruktur, der er forbeholdt JLR. Historikken bag oprettelsen af NSP, som beskrevet af de slovakiske myndigheder, og som er sammenfattet i afsnit 4.1.1 i denne afgørelse, præciserer, at NSP juridisk blev etableret den 8. juli 2015 ved det underliggende certifikat for en betydelig investering, hvorved de slovakiske myndigheder erhvervede ekspropriationsbeføjelser. Den industrielle zoneinddeling af NSP startede imidlertid længe før JLR viste interesse for området, og der forelå allerede på daværende tidspunkt konkrete planer om at videreudvikle industriområdet Nitra North. F.eks. forelå der allerede i 2014 detaljerede infrastrukturplaner som en del af arealanvendelsesplanen Luzianky. Desuden var en del af industriområdet allerede blevet gennemført, bl.a. ved industriparken Nitra Nord. Kort sagt er NSP en udvidelse af industriparken Nitra North. Kommissionen afgør derfor, at JLR ikke skal betragtes som en virksomhed, der på forhånd blev udpeget med henblik på opførelsen af NSP som sådan.
                  
               
                     (89)
                  
                  
                     Desuden har JLR kun købt en del af NSP. NSP består af jord, der kan udnyttes kommercielt, og som er til salg for investorer såsom JLR, og af såkaldt »teknisk jord«. Den tekniske jord omfatter over halvdelen af NSP og er nødvendig til infrastrukturforanstaltninger, der betjener hele industriområdet Nitra North, herunder industriparken Nitra North, og i et vist omfang også områder uden for dets grænser. Den tekniske jord omfatter f.eks. motorringvejen og hovedindfaldsvejen til Drazovce samt flere beskyttelseszoner, der er nødvendige på grund af de geografiske karakteristika, som f.eks. oversvømmelsessikring, hvor byggeaktiviteter er begrænset. Slovakiet fremlagde desuden oplysninger, der bekræfter at JLR's køb af jord kun udgør 26 % af hele NSP, 55 % af NSP, hvis den tekniske jord ikke medregnes, og at en række andre virksomheder allerede er etableret i NSP.
                  
               
                     (90)
                  
                  
                     Kommissionen konkluderer derfor, at de 704 hektar i NSP ikke som sådan kan betragtes som værende infrastruktur forbeholdt JLR.
                  
               6.2.2.2.   Spørgsmålet om, hvorvidt JLR betalte markedsprisen for jorden i NSP og infrastrukturen
         
         
                     (91)
                  
                  
                     Som anført i punkt 119 i åbningsafgørelsen kan transaktionen, selv hvis ikke alle 704 hektar i NSP kan betragtes som infrastruktur forbeholdt JLR, alligevel omfatte statsstøtte til fordel for JLR enten på grund af visse infrastrukturbyggemodningsforanstaltninger, som kan have været konstrueret til at opfylde JLR's særlige behov, eller fordi jorden kan være blevet solgt til under markedsprisen. Kommissionen skal derfor vurdere infrastrukturforanstaltningerne og transaktionen vedrørende salget af jorden særskilt.
                  
               
            Infrastrukturforanstaltninger
         
         
                     (92)
                  
                  
                     Den slovakiske stats udgifter til infrastruktur, der er omtalt i betragtning 51 vedrører sanering af jord, vejinfrastruktur, forsyningsinfrastruktur, oversvømmelsessikring samt vandforvaltning og den multimodale transportterminal Luzianky.
                  
               
                     (93)
                  
                  
                     I Kommissionens afgørelse SA.36346 — Tyskland — GRW land development scheme for industrial and commercial use (27) har Kommissionen undersøgt, om den offentlige finansiering af byggemodningsarbejdet med henblik på efterfølgende salg til industrivirksomheder i henhold til markedsvilkår udgjorde støtte til den oprindelige ejer eller til den ejer, der gennemførte byggemodningen. Kommissionen fandt, at byggemodning af et offentligt område og at sørge for, at der er tilsluttet forsyningsværker såsom vand, gas, kloakering og elektricitet samt transportnet såsom jernbaner og veje ikke udgør en økonomisk aktivitet, men at det var en del af statens offentlige opgaver, nemlig at tilbyde og overvåge jord i overensstemmelse med lokale og generelle lokalplaner. Den pågældende byggemodning til købere, der var udpeget på forhånd, var undtaget fra foranstaltningens aktivitetsområde, og købere skulle erhverve jorden på markedsvilkår.
                  
               
                     (94)
                  
                  
                     Kommissionen mener, at de udgifter, som Slovakiet betalte for den indledende sanering af jorden på den del af NSP, der kunne udnyttes kommercielt, ikke var højere end de almindelige byggemodningsudgifter til at gøre det offentlige område byggemodent, og at dette arbejde er omfattet af den slovakiske stats opgaver, nemlig at tilbyde og overvåge jord i overensstemmelse med lokale og generelle lokalplaner. Eftersom offentlige opgaver omfatter dette arbejde, er den offentlige finansiering ikke statsstøtte til ejeren af jorden eller til en investor for udførelse af byggemodningsarbejdet. I dette tilfælde er ejeren eller investoren MHI. Spørgsmålet om, hvorvidt den endelige køber af jorden, i dette tilfælde JLR, nyder godt af fordele, der skal betragtes som statsstøtte, er imidlertid adskilt fra spørgsmålet om, hvorvidt der var tale om statsstøtte til fordel for ejeren af jorden eller bygherren. Da MHI handler på vegne af staten, og er finansieret af staten, kan virksomhedens handlinger tilregnes staten. Statsstøtte til JLR i form af sanering af jorden og salgsprisen kan udelukkes, hvis MHI ikke, uden en passende godtgørelse, på JLR's lokalitet udfører sanering af jorden, der er mere omfattende end det arbejde, der er nødvendigt for at gøre jorden »byggemoden«, og hvis overførslen af jorden finder sted på markedsvilkår.
                  
               
                     (95)
                  
                  
                     Investeringsaftalen indeholder en udtømmende liste over omfanget af saneringsarbejde for lokaliteten og henviser til klargørelse til almindelige fremstillingsanlæg. Al yderligere sanering af jord, der i henhold til JLR's særlige behov er nødvendig, er beskrevet i investeringsaftalen under overskriften »Investorspecifikke forberedende arbejder« (28) og er betalt af JLR separat. Kommissionen bemærker også, at de slovakiske myndigheder har bekræftet, at JLR's tilsynsbeføjelser i anlægsfasen var begrænset til at kontrollere, at jorden opfyldte standarderne for »byggemoden industrigrund«, en standard der blev aftalt i forbindelse med JLR's køb fra MHI, og som bestemte salgsprisen. Kommissionen konkluderer, at saneringsarbejdet for at gøre jorden byggemoden samt det yderligere arbejde i henhold til JLR's specifikationer ikke omfatter statsstøtte til JLR, forudsat at dette arbejde er omfattet af en købsaftale om jorden, der bekræfter standarderne på markedet, eller at der foreligger en passende betaling for arbejdet, der svarer til de markedsvilkår, der er aftalt i investeringsaftalen og supplerende betalinger. Vurderingen af, hvorvidt denne betingelse er opfyldt, er anført i betragtning 105 til 108 i denne afgørelse.
                  
               
                     (96)
                  
                  
                     Det bemærkes i åbningsafgørelsen, at udviklingen af NSP ikke kun omfatter offentlige investeringer i sanering af lokaliteten for at gøre jorden byggemoden, men også anlæggelsen af en lang række infrastrukturer. Formål med disse infrastrukturarbejder, der skulle give JLR adgang til offentlige forsyningsværker samt til veje og jernbaner, er beliggende uden for JLR's lokalitet og uden for andre virksomheders områder, og de er ikke tilpasset en på forhånd udvalgt bruger som anført i betragtning 97 til 104.
                  
               
                     (97)
                  
                  
                     De slovakiske myndigheder bekræftede, at JLR har betalt for alt arbejde i forbindelse med forsyningsinfrastrukturer inden for grænserne af JLR's lokalitet, og at JLR vil betale markedsprisen for tilslutning til og brug af offentlige forsyningsværker. De slovakiske myndigheder fremlagde en oversigt over den lovgivning, der gælder for beregning af brugergebyrer for offentlige forsyningsværker. De gældende bestemmelser fastsættes på medlemsstatsplan, og Slovakiet har bekræftet, at der ikke gælder nogen særlige regler for brugere i NSP, der er forskellige fra dem, der finder anvendelse i hele landet. De gebyrer for tilslutning og distribution, som JLR skal betale, er baseret på standardprislister, der gælder i tilsvarende situationer. JLR vil således betale alle tilslutnings- og distributionsgebyrer i overensstemmelse med de bestemmelser, der er gældende i hele landet, og som bliver reguleret af tilsynsmyndigheden for netværksindustrier. Det vil sige, at JLR ikke nyder godt af nogen undtagelser. Kommissionen mener, at hele anlæggelsen af forsyningsinfrastrukturen er omfattet af den slovakiske stats offentlige opgaver, og den konkluderer, at forsyningsinfrastrukturen ikke er forbeholdt JLR.
                  
               
                     (98)
                  
                  
                     Investeringen i vejinfrastruktur, der er omtalt i betragtning 51, tjener alle virksomhederne i industriområdet, der består af NSP og industriparken Nitra North samt regionen som helhed. Ingen af vejene er anlagt udelukkende til brug for JLR eller i henhold til denne virksomheds behov. De er til offentlighedens fri benyttelse. De slovakiske myndigheder har bekræftet, at anlæggelsen af veje ikke omfatter mere end standardanlæggelse af veje, og de har fremlagt dokumentation for, at de regler, der gælder for det pågældende projekt, er de samme som for andre projekter. De interne veje inden for JLR's område betales af JLR. Kommissionen mener derfor, at hele anlæggelsen af vejinfrastrukturen er omfattet af den slovakiske stats offentlige opgaver, og den konkluderer, at vejinfrastrukturen ikke er forbeholdt JLR.
                  
               
                     (99)
                  
                  
                     Kommissionen har tidligere konkluderet (29), at en parkeringsplads, når den ikke anlægges specifikt til en virksomhed, men er en del af den økonomiske udviklingsplan for industriområdet, ikke kan betragtes som værende forbeholdt en virksomhed og ikke udgør statsstøtte. Kommissionen bemærker, at anlæggelsen af offentligt tilgængelige parkeringsområder allerede figurerer i arealanvendelsesplanen for kommunen Luzianky fra 2014. Kommissionen konkluderer derfor, at anlæggelsen af parkeringen er omfattet af den slovakiske stats offentlige opgaver, og at arbejdet ikke er forbeholdt JLR.
                  
               
                     (100)
                  
                  
                     Kommissionen mener, at investeringer i brandstation, politistation, anlæg til vedligeholdelse af veje, oversvømmelsessikring og forvaltning af grundvand er typiske offentlige opgaver, der er falder inden for statens ansvarsområder, og at de således ikke vedrører nogen økonomisk aktivitet. Den offentlige finansiering af disse arbejder udgør ikke statsstøtte.
                  
               
                     (101)
                  
                  
                     I betragtning af at den multimodale transportterminal Luzianky finansieres af de slovakiske jernbaner, som er en statsejet jernbanetransportvirksomhed, kan investeringen potentielt tilregnes den slovakiske stat. Kommissionen undersøgte først, om der kunne være en fordel for JLR.
                  
               
                     (102)
                  
                  
                     De slovakiske myndigheder forklarede, at den multimodale transportterminal finansieres af de slovakiske jernbaner fra midler, der stammer fra dennes kommercielle aktiviteter, og som bogføres separat i forhold til de offentligt finansierede ikke-økonomiske aktiviteter. For en del af infrastrukturen, der vedrører opbevaringsområdet til færdige køretøjer, søger JLR kontraktlig eksklusivitet. De to andre funktionelle dele af den multimodale transportterminal vil være åben for alle brugere på markedsvilkår. Det forekommer således, at i det mindste en del af infrastrukturen er anlagt specifikt i henhold til JLR's behov som en virksomhed, der er udpeget på forhånd.
                  
               
                     (103)
                  
                  
                     De slovakiske myndigheder bekræftede endvidere, at brugergebyrerne for alle dele af terminalen vil blive beregnet på et kommercielt grundlag, og at de vil dække alle relevante investeringsomkostninger, driftsomkostninger og omkostninger til investering i fornyelse eller udskiftning. Gebyrerne vil være markedsorienterede, og målet vil være et internt afkast for projektet på […]. Brugergebyrerne bør i henhold til en forhåndsberegning af NNV over en periode på 30 år sikre et afkast for projektet på […] mio. EUR.
                  
               
                     (104)
                  
                  
                     Kommissionen finder derfor, at de slovakiske jernbaner handler som en markedsøkonomisk investor ville gøre i en lignende situation. Når økonomiske transaktioner, der gennemføres af offentlige organer, realiseres på normale markedsvilkår, giver de ikke modparten nogen fordel (30). Kommissionen konkluderer derfor, at JLR ikke modtager statsstøtte i forbindelse med anvendelsen af den multimodale transportterminal Luzianky.
                  
               
            Transaktionen vedrørende jorden
         
         
                     (105)
                  
                  
                     Via MHI solgte Slovakiet 185 hektar byggemoden jord, der kan udnyttes kommercielt, omtalt som JLR-lokaliteten, til JLR til en pris af 15,83 EUR pr. kvadratmeter eller næsten 30 mio. EUR i alt. I betragtning 40 og 41 i Kommissionens afgørelse SA.36346 fastlægges det, at den endelige køber af nyplaneret grund ikke kan betragtes som støttemodtager i henhold til artikel 107, stk. 1, i TEUF af byggemodningsforanstaltningen, hvis den pågældende endelige køber betaler en markedspris for den nyplanerede grund. I den forbindelse bemærker Kommissionen, at den endelige købspris for JLR-lokaliteten blev beregnet som et gennemsnit af tre uafhængige vurderingsrapporter, der blev udarbejdet af internationalt anerkendte eksperter, som anvender faglige standarder og metoder for værdiansættelse fra Royal Institution of Chartered Surveyors. Alle tre evalueringsrapporter, der indeholder en erklæring om uafhængighed, der blev stillet til rådighed for Kommissionen, og som gælder for et anlægsområde udlagt til industriel anvendelse, for hvilke der foreligger forbindelsespunkter til offentlige forsyningsværker på grænsen til den lokalitet, der er blevet saneret og planeret, og for hvilken der ikke yderligere omkostninger i forbindelse med omlægning af landbrugsjord til industrijord. I rapporterne antages det desuden, at alle eksisterende forsyningsværker samt en jernbanestrækning gennem industrianlægget er flyttet, og at der anlægges veje samt parkering i hele parken. I de tre rapporter benyttes en komparativ metode til at vurdere prisen, idet jorden sammenlignes med andre grundstykker, der er solgt eller er til salg i Slovakiet (31), og ved tilpasning af disse salgspriser på grundlag af faktorer som f.eks. jordstørrelse, placering, tilgængelig infrastruktur, dato, form, synlighed. Derudover blev der i rapporten […] anvendt en tilbagediskonteret cash flow-metode (32). De tre rapporter anslog, at værdien for JLR-lokaliteten pr. kvadratmeter er på henholdsvis 15,5 EUR, 15,0 EUR og 17,0 EUR.
                  
               
                     (106)
                  
                  
                     Antagelserne om egenskaberne ved jorden er identiske i de tre rapporter og svarer til situationen for JLR-lokaliteten efter udførelsen af de offentlige infrastrukturarbejder.
                  
               
                     (107)
                  
                  
                     Desuden bemærker Kommissionen, at rapporten fra CB Richard Ellis, som de slovakiske myndigheder indsendte ved en fejl, var en generel markedsanalyse foretaget af CB Richard Ellis. Den omfattede blot en generel beskrivelse af det slovakiske ejendomsmarked med angivelse af en gennemsnitlig pris på andre jordstykker, der var solgt eller var til salg i Slovakiet, hvilket er i overensstemmelse med priserne på de referencelokaliteter, der blev anvendt som grundlag i vurderingsrapporterne af JLR-lokaliteten. Markedsanalysen indeholdt ingen specifikke tilpasninger med henblik på at vurdere markedsprisen for JLR-lokaliteten.
                  
               
                     (108)
                  
                  
                     Kommissionen konkluderer derfor, at købsprisen på 15,83 EUR pr. kvadratmeter er i overensstemmelse med markedsvilkårene, og at salget af jorden i den stand, der er beskrevet i markedsvurderingsrapporterne, blev gennemført i overensstemmelse med markedsvilkårene.
                  
               
            Konklusion
         
         
                     (109)
                  
                  
                     Kommissionen konkluderer, at JLR ikke har nogen selektiv fordel vedrørende salget af JLR-lokaliteten eller vedrørende infrastrukturarbejderne i forbindelse med NSP, der er finansieret af den slovakiske stat.
                  
               6.2.2.3.   Fritagelsen for gebyret for omlægning af landbrugsjord
         
         
                     (110)
                  
                  
                     Kommissionen udtrykte i åbningsafgørelsen tvivl om, hvorvidt fritagelsen fra gebyret for omlægning af landbrugsjord udgjorde statsstøtte til JLR.
                  
               
                     (111)
                  
                  
                     Som anført i betragtning 105 var antagelsen i alle tre uafhængige vurderingsrapporter, at området fik en ny zoneinddeling til industriel anvendelse, og at der ikke var nogen ekstra omkostninger forbundet med omlægningen fra landbrugsjord. Købsprisen på 15,83 EUR pr. kvadratmeter skal betragtes som markedsprisen, hvis køberen ikke bliver pålagt yderligere omkostninger i forbindelse med omlægning af jorden. Da det på baggrund af de uafhængige ekspertvurderinger kunne etableres, at salget af JLR-lokaliteten til JLR var i overensstemmelse med markedet, indebærer MHI's fritagelse fra gebyret for omlægning af landbrugsjord en reducering i de påløbne omkostninger for udførelsen af sine offentlige opgaver med specialkøretøjer, men denne reduktion bliver ikke kanaliseret over til JLR som en selektiv fordel.
                  
               
                     (112)
                  
                  
                     Kommissionen konkluderer derfor, at fritagelsen fra gebyret for omlægning af landbrugsjord ikke udgør statsstøtte til JLR i henhold til artikel 107, stk. 1, i TEUF.
                  
               6.2.2.4.   Konklusion
         
         
                     (113)
                  
                  
                     Kommissionen finder, at betingelserne for salget af JLR-lokaliteten til JLR og betingelserne for arbejderne forbundet med sanering af jorden, offentlige forsyningsværker samt anden infrastruktur ikke giver JLR nogen selektiv fordel. Det er derfor ikke nødvendigt at foretage en yderligere vurdering af de øvrige kumulative betingelser for forekomsten af statsstøtte i henhold til artikel 107, stk. 1, i TEUF for vurderingen af statsstøtte i forbindelse med salget af NSP-jord til JLR. Statsstøtten til JLR er således begrænset til den anmeldte direkte støtte.
                  
               6.3.   Statsstøttens lovlighed
         
         
                     (114)
                  
                  
                     Kommissionen har i åbningsafgørelsen fastslået, at de slovakiske myndigheder ved at anmelde den påtænkte direkte støtte på 129 812 750 EUR i nominel værdi, underlagt Kommissionens godkendelse, har opfyldt sine forpligtelser efter artikel 108, stk. 3, i TEUF med hensyn til den del af støtten.
                  
               6.4.   Støttens forenelighed
         
         6.4.1.   Retsgrundlag for vurdering af støttens forenelighed
         
         
                     (115)
                  
                  
                     Formålet med den foranstaltning, der blev anmeldt den 12. maj 2016, var at fremme den regionale udvikling i regionen Nitra i Slovakiet. Den skal derfor vurderes i henhold til bestemmelserne om regionalstøtte, der er fastsat i artikel 107, stk. 3, litra a) og c), i TEUF, som fortolket i retningslinjerne for statsstøtte med regionalt sigte for 2014-2020, og regionalstøttekortet for 2014-2020 for Slovakiet. Vurderingen, der er baseret på de fælles vurderingsprincipper i retningslinjerne for statsstøtte med regionalt sigte, udføres i tre trin, en vurdering af mindstekravene, de åbenlyst negative følger samt udførelsen af en afvejningstest. Kommissionen konkluderede i åbningsafgørelsen, at en del af de generelle kriterier for forenelighed på baggrund af de fælles vurderingsprincipper var opfyldt, og den formelle undersøgelse afslørede ikke nogen elementer, der satte spørgsmålstegn ved den underliggende indledende vurdering baseret på disse kriterier for forenelighed.
                  
               
                     (116)
                  
                  
                     Kommissionen udtrykte i åbningsafgørelsen dog tvivl om, hvorvidt omkostningerne var støtteberettigede, og om hvorvidt støtten havde tilskyndelsesvirkning og var proportionel. Kommissionen var derfor heller ikke i stand til at antage en endelig holdning til, hvorvidt projektet opfylder alle minimumskravene i retningslinjerne for statsstøtte med regionalt sigte. I åbningsafgørelsen kunne Kommissionen heller ikke udelukke forekomsten af åbenlyst negative virkninger for samhandelen og samhørigheden mellem medlemsstaterne. På baggrund af ovenstående var Kommissionen ikke i stand til at fastslå, om støttens eventuelle positive følger, såfremt støtten ikke havde nogen tilskyndelsesvirkning, kunne opveje de negative virkninger.
                  
               6.4.2.   Investeringsprojektets støtteberettigelse
         
         
                     (117)
                  
                  
                     Som fastsat i punkt 3.3.2 i åbningsafgørelsen, mener Kommissionen, at investeringsprojektet er berettiget til regionalstøtte, og at statsstøtte kan erklæres forenelig med det indre marked, forudsat at alle forenelighedskriterier i retningslinjerne om statsstøtte med regionalt sigte er opfyldt.
                  
               6.4.3.   Omkostningernes støtteberettigelse
         
         
                     (118)
                  
                  
                     I åbningsafgørelsen blev der rejst tvivl om, hvorvidt »omkostninger til hensættelse« er støtteberettigede. I henhold til punkt 20, litra e) i retningslinjerne om statsstøtte med regionalt sigte fremgår det, at »støtteberettigede omkostninger« er — hvor der er tale om investeringsstøtte — materielle og immaterielle aktiver i forbindelse med en initialinvestering eller lønomkostninger«. De slovakiske myndigheder fremlagde en detaljeret oversigt over de støtteberettigede omkostninger. Disse støtteberettigede omkostninger afspejlede de omkostninger, der blev forudset på tidspunktet for indgivelsen af støtteansøgningen, og som omfatter et beløb til hensættelser for hver af de støtteberettigede omkostninger, som led i af en forsvarlig estimering af omkostninger. I investeringsaftalen anses hele den nominelle værdi på 1 406 620 590 EUR for »planlagt projektinvestering«, som JLR har forpligtet sig til (33).
                  
               
                     (119)
                  
                  
                     På baggrund af redegørelsen fra de slovakiske myndigheder bemærker Kommissionen, at henvisningen i JLR's interne præsentation af 18. november 2015 af »omkostninger til hensættelse« var med henblik på den interne finansielle præsentation af JLR's investeringsforpligtelse over for Slovakiet. Disse omkostninger til hensættelse henviste ikke til en omkostning, der var i tillæg til det forsvarlige omkostningsskøn af de støtteberettigede omkostninger. Eftersom JLR i investeringsaftalen forpligtede sig til at bruge hele investeringens nominelle værdi på 1 406 620 590 EUR, og eftersom udbetalingen af den regionale investeringsstøtte kun vedrører de faktisk afholdte støtteberettigede omkostninger, accepterer Kommissionen 1 406 620 590 EUR som den maksimale nominelle værdi af støtteberettigede omkostninger, der kan ydes støtte til. Kommissionen bemærker i denne forbindelse, at Slovakiet gav tilsagn om ikke at overstige det anmeldte maksimumsbeløb og heller ikke den maksimale intensitet for den anmeldte støtte. Kommissionen konkluderer, at de støtteberettigede omkostninger er i overensstemmelse med punkt 20, litra e), i retningslinjerne om statsstøtte med regionalt sigte.
                  
               6.4.4.   Minimumskrav
         
         6.4.4.1.   Bidrag til regionaludvikling og behov for statslig indgriben
         
         
                     (120)
                  
                  
                     Som fastsat i punkt 3.3.4.1, litra a), i åbningsafgørelsen bidrager støtten til regionaludviklingsmålet og anses for berettiget, eftersom Nitra er medtaget på regionalstøttekortet som en region, der er berettiget til regionalstøtte i henhold til artikel 107, stk. 3, litra a), i TEUF med et generelt loft for maksimal støtteintensitet for investeringsstøtte til store virksomheder på 25 %.
                  
               6.4.4.2.   Den regionale støttes og støtteinstruments hensigtsmæssighed
         
         
                     (121)
                  
                  
                     Kommissionen konkluderede allerede i punkt 3.3.4.1, litra b), i åbningsafgørelsen, at den anmeldte direkte støtte som udgangspunkt er et passende støtteinstrument til at afhjælpe den manglende rentabilitet ved at reducere investeringsomkostninger. Skattemæssige incitamenter blev fravalgt på grund af deres administrative kompleksitet.
                  
               6.4.4.3.   Tilskyndelsesvirkning
         
         
                     (122)
                  
                  
                     I henhold til punkt 3.5 i retningslinjerne om statsstøtte med regionalt sigte kan regionalstøtte kun betragtes som forenelig med det indre marked, hvis den har en tilskyndelsesvirkning. Der er tilskyndelsesvirkning, når støtten ændrer virksomhedens adfærd på en sådan måde, at den iværksætter yderligere aktiviteter, der bidrager til udviklingen i et område, som den ikke ville have iværksat uden støtten, eller som den kun ville have iværksat i mere begrænset omfang eller et andet sted. Støtten må ikke gå til dækning af omkostningerne ved en aktivitet, som virksomheden under alle omstændigheder ville have iværksat, eller kompensere for den normale forretningsmæssige risiko ved en økonomisk aktivitet.
                  
               
                     (123)
                  
                  
                     Punkt 64 og 65 i retningslinjerne for statsstøtte med regionalt sigte indeholder de formelle krav til tilskyndelsesvirkning, som fastslår, at en enkelt investering først kan påbegyndes efter den formelle indsendelse af ansøgningsformularen for støtte. Kommissionen fastslog allerede i punkt 166 i åbningsafgørelsen, at det formelle krav om støttens tilskyndelsesvirkning er blevet opfyldt, eftersom der formelt blev anmodet om støtten, før investeringsprojektet blev påbegyndt. Kommissionen bekræfter denne opfattelse i forbindelse med denne afgørelse.
                  
               
                     (124)
                  
                  
                     Ud over det formelle krav om tilskyndelsesvirkning indeholder punkt 61 i retningslinjerne for statsstøtte med regionalt sigte krav om en væsentlig tilskyndelsesvirkning, der kan påvises på to måder, dvs. at investeringen uden støtten ikke ville være tilstrækkeligt rentabel (scenarie 1), eller fordi investeringen ville blive placeret et andet sted (scenarie 2).
                  
               
                     (125)
                  
                  
                     I en situation under scenarie 2 skal medlemsstaten godtgøre, at støtten tilskynder støttemodtageren til at placere den planlagte investering i den pågældende region frem for en anden region, hvor investeringen havde været mere rentabel og kunne være blevet gennemført uden støtte, fordi den anmeldte støtte kompenserer støttemodtageren for nettoulemperne ved gennemførelsen af projektet i den region, som støtten skal være til gavn for, sammenlignet med den alternative, mere realistiske, »kontrafaktiske« region.
                  
               
                     (126)
                  
                  
                     Som anført i afsnit 3.5.2 i retningslinjerne for statsstøtte med regionalt sigte skal medlemsstaten fremlægge klare beviser for, at støtten har en reel indvirkning på investeringsbeslutningen eller på valget af placeringen. I den forbindelse skal medlemsstaten fremlægge en udførlig beskrivelse af det kontrafaktiske scenario, hvor der ikke ydes støtte til modtageren.
                  
               
                     (127)
                  
                  
                     Som kontrafaktisk scenarie beskrev Slovakiet en scenarie 2-situation, hvor alternativet til at placere investeringen i Nitra, Slovakiet, havde været at placere den i H[…] i staten Puebla, Mexico. I henhold til anmeldelsen ville den NNV, der kunne opnås ved at placere det godkendte investeringsprojekt med en kapacitet på 150 000 køretøjer pr. år i H[…], overstige den NNV, der var beregnet for Nitra med 413 mio. EUR uden støtte og over projektets planlagte livstid på 20 år.
                  
               
                     (128)
                  
                  
                     I punkt 71 i retningslinjerne for statsstøtte med regionalt sigte fremgår det, at medlemsstaten for scenarie 2 skal kunne fremlægge den påkrævede dokumentation for tilskyndelsesvirkningen ved at fremlægge aktuelle dokumenter fra virksomheden, der viser, at der er foretaget en sammenligning mellem omkostningerne og fordelene ved at placere investeringen i den valgte støttemodtagende region med alternative placeringer. Medlemsstaten opfordres i denne henseende i henhold til punkt 72 i retningslinjerne for statsstøtte med regionalt sigte til at fremlægge officielle bestyrelsesdokumenter, risikoanalyser, finansielle rapporter, interne forretningsplaner, ekspertudtalelser, andre undersøgelser og dokumenter, der uddyber forskellige investeringsscenarier.
                  
               
                     (129)
                  
                  
                     Som allerede anført i åbningsafgørelsen indsendte de slovakiske myndigheder disse oplysninger i form af en redegørelse for processen vedrørende valg af placering baseret på aktuelle dokumenter, som de slovakiske myndigheder også indsendte. Disse dokumenter beskriver støttemodtagerens beslutningsproces i forbindelse med beslutningen om placering og investering. Under den formelle undersøgelsesprocedure fremlagde de slovakiske myndigheder yderligere redegørelser og supplerende aktuelle dokumenter.
                  
               
                     (130)
                  
                  
                     På mødet i Globalisation Forum den 10. juli 2015 blev det aftalt at fortsætte med Nitra som anbefalet placering, med forbehold af bestyrelsens godkendelse. På JLR's bestyrelsesmøde den 3. august 2015 blev Nitra godkendt som anbefalet placering, det blev vedtaget at udstede en ikke-bindende hensigtserklæring for at bekræfte status for de eksklusive drøftelser med Slovakiet, og det blev godkendt at etablere en ny JLR-enhed i Slovakiet, med forbehold af godkendelse på Business Approval-gateway (34) og en detaljeret gennemgang af JLR's forretningsplan i tredje uge af september 2015. I referatet af bestyrelsesmødet i Tata Motors Limited den 7. august 2015 henvises også til en detaljeret præsentation af JLR's økonomidirektør af projektets finansielle aspekter på det næste møde. I juli/august 2015 omfattede projektet stadig et anlæg med en kapacitet på 300 000 køretøjer pr. år. Projektet blev godkendt på gateway'en til forretningsgodkendelse på mødet i JLR's styrelsesudvalg den 3. september 2015. På Tata Motors' bestyrelsesmøde den 18. september 2015 ajourførte JLR bestyrelsen om Darwin-projektet, herunder centrale finansielle oplysninger og forretningsplanen. Den samlede reviderede statsstøtte på [150-200] mio. GBP (35) var tilstrækkelig til at fortsætte med projektet i Nitra frem for Mexico, og projektet ville blive opdelt i to faser. På mødet i Globalisation Forum den 21. oktober 2015 blev det af hensyn til ansøgningen om støtte besluttet at ændre det oprindelige investeringsprojekt til kun at omfatte fase 1, eftersom der ikke var tilstrækkelige oplysninger til rådighed om produktsammensætningen i fase 2, og der var derfor ikke nogen solid og dedikeret forretningsplan for at påtage sig en forpligtelse over for de slovakiske myndigheder for den fulde investering. På JLR's bestyrelsesmøde den 18. november 2015 blev den opdaterede forretningsplan godkendt, og Slovakiet blev bekræftet som den foretrukne placering på betingelse af, at det fulde statsstøttebeløb til det ændrede projekt blev modtaget. NNV for både Slovakiet og Mexico var baseret på den seneste produktstrategi, og ajourførte antagelser blev genberegnet, hvilket førte til fjernelse af fase 2. Forskellen i NNV var på 413 mio. EUR, og statsstøtten blev genberegnet til en nominel værdi på 129 812 750 EUR.
                  
               
                     (131)
                  
                  
                     For at have tilskyndelsesvirkning skal støtten være en afgørende faktor i beslutningen om at placere investeringen i Nitra i stedet for i H[…]. Da den endelige investeringsbeslutning først blev truffet i oktober/november 2015, da det oprindelige investeringsprojekt blev ændret og reduceret til kun at omfatte fase 1, og da Slovakiet igen udtrykkeligt blev bekræftet som JLR-bestyrelsens foretrukne placering, anser Kommissionen oktober/november 2015 for det relevante tidspunkt til at afprøve, om der var en tilskyndelsesvirkning. Eftersom anbefalingen af placering af 10. juli 2015 allerede var godkendt af JLR's bestyrelse og af Tata Motors' bestyrelse først i august 2015, at der var underskrevet en ikke-bindende hensigtserklæring den 10. august 2015, og den offentlige bekendtgørelse blev foretaget den 11. august 2015, anser Kommissionen også perioden juli/august 2015 for at være særlig relevant med hensyn til at vurdere, om der var en tilskyndelsesvirkning.
                  
               
            Troværdigheden af Mexico som alternativ
         
         
                     (132)
                  
                  
                     Indledningsvis påpeger Kommissionen, at Slovakiets argumentation om, at Mexico udgjorde et troværdigt alternativ for JLR, eftersom det var en realistisk investeringsplacering for andre bilproducenter, ikke kan betragtes som tilstrækkelig, da den ikke i tilstrækkelig grad dokumenterer, at JLR uden støtten ville have placeret investeringen i Mexico. I henhold til punkt 68 i retningslinjerne for statsstøtte med regionalt sigte er en kontrafaktisk situation troværdig, hvis den er realistisk og baseret på de beslutningsparametre, der var gældende på det tidspunkt, hvor støttemodtageren traf sin investeringsbeslutning.
                  
               
                     (133)
                  
                  
                     De slovakiske myndigheder fremsendte yderligere dokumentation fra virksomheden i løbet af den formelle undersøgelsesprocedure, der viser, at der blev foretaget en sammenligning mellem omkostningerne og fordelene ved at placere projektet i Nitra og H[…], Mexico. Punkt 71 i retningslinjerne for statsstøtte med regionalt sigte pålægger Kommissionen at sikre, om sammenligningen er realistisk.
                  
               
                     (134)
                  
                  
                     I punkt 181 i åbningsafgørelsen anførte Kommissionen de tre vigtigste årsager til at rejse tvivl om pålideligheden af Mexico som alternativ.
                  
               
                     (135)
                  
                  
                     For det første kunne Kommissionen ikke udelukke, at de forelagte oplysninger omhandlede to særskilte projekter. Kommissionen mener, at de slovakiske myndigheders argumentation, jf. betragtning 61 til 66 i denne afgørelse er tilstrækkelig til at konkludere, at formålet med projekt Oak og projekt Darwin var en projektvurdering for et enkelt projekt, hvilket også udtrykkeligt fremgår af præsentationen for Tata Motors' bestyrelse den 7. august 2015, og at Mexico som alternativ ikke blev opgivet, før den endelige beslutning blev truffet af JLR's bestyrelse den 18. november 2015 om at indgå en investeringsaftale med Slovakiet.
                  
               
                     (136)
                  
                  
                     Selv inden projekt Darwin formelt blev indledt, var der indikationer på, at Østeuropa og NAFTA ville blive sammenlignet med hinanden. Et af handlingspunkterne i referatet af mødet i strategirådet den 10. november 2014 var for eksempel at »[i]værksætte en undersøgelse af den globale konkurrence vedrørende produktion, der omfatter en sammenligning af Østeuropa med NAFTA«.
                  
               
                     (137)
                  
                  
                     Både i projekt Oak og projekt Darwin blev det undersøgt, om et fremstillingsanlæg til 300 000 køretøjer var realistisk med planlagt produktionsstart i juni 2018 og et jordstykke på mellem 400 og 600 hektar. Tallene vedrørende supplerende kapacitet bekræfter erklæringerne fra Slovakiet og JLR i deres svar på åbningsafgørelsen om, at det ikke var nødvendigt at opføre to separate anlæg med en kapacitet på 300 000 køretøjer hver. Dette fremgår også f.eks. af dokumentet »Global Manufacturing Footprint Expansion« af 15. december 2014.
                  
               
                     (138)
                  
                  
                     På mødet blandt medlemmerne af styrelsesgruppen den 21. januar 2015 blev der henvist til et andet anlæg. De slovakiske myndigheder forklarede, at medlemmerne af styrelsesgruppen efter opførelsen af den første lokalitet med en kapacitet på 300 000 køretøjer kortvarigt mente, at opførelsen af et anlæg fem til ti år efter færdiggørelsen af den første investering skulle overvejes, hvis der var efterspørgsel. USA og Mexico ville komme i betragtning til det andet anlæg, hvilket kan forklare, hvorfor JLR i december 2015 over for guvernøren i den mexicanske stat Puebla bekræftede, at man så frem til yderligere at udvikle forholdet, da virksomheden gik videre med sine globale udvidelsesplaner, og at JLR fortsat i høj grad havde Puebla og Mexico i tankerne.
                  
               
                     (139)
                  
                  
                     Dokumentation fra Slovakiet indikerer, at begge projektvurderinger af projekt Oak og projekt Darwin, blev gennemført med tanke på et enkelt anlæg. I strategiudvalget den 27. april blev Puebla inden for dagsordenen for projekt Darwin godkendt som alternativ uden for EU, og det blev besluttet ikke at gå videre med evalueringen af Tyrkiet og andre lande, der ikke blev valgt. Brevet til guvernøren for staten Puebla af 25. juni 2015, der blev sendt efter besøget af JLR's gruppe for global virksomhedsudvidelses den samme måned til lokaliteterne i Puebla, meddelte, at H[…] var »blevet udvalgt sammen med en liste over lokaliteter, der fortsat var i betragtning til investeringen, herunder lokaliteter i Central- og Østeuropa«. Af referatet af mødet i Globalisation Forum den 10. juli 2015 fremgår det, at »[f]ormålet med mødet var at træffe en beslutning om den foretrukne lokalitet baseret på projekterne Oak og Darwin[…]«. Det fremgik ydermere, at »Nitra (den foretrukne lokalitet fra Darwin-processen) i forhold til Puebla (den foretrukne lokalitet fra Oak-processen) omkostningsmæssigt var et ufordelagtigt alternativ«. Af referatet af JLR's bestyrelsesmøde den 18. november 2015 fremgår det, at »[N]NV for både Slovakiet og Mexico var baseret på den seneste produktstrategi, og ajourførte antagelser blev genberegnet, hvilket førte til fjernelse af fase 2«.
                  
               
                     (140)
                  
                  
                     Kommissionen finder det derfor troværdigt, at de oplysninger, som de slovakiske myndigheder fremsendte om projektet Oak og projektet Darwin, alle vedrører et enkelt projekt.
                  
               
                     (141)
                  
                  
                     For det andet begrundede Kommissionen i åbningsafgørelsen sin tvivl om troværdigheden af Mexico som kontrafaktisk scenarie ved at fremhæve den forskellige detaljeringsgrad i vurderingen af lokaliteter i Mexico og Europa. Som svar på dette argument indsendte Slovakiet yderligere dokumentation og forklaringer, der er sammenfattet i betragtning 59, litra b), til denne afgørelse. De slovakiske myndigheder har også dokumenteret deres synspunkt ved at indsende yderligere korrespondance mellem myndighederne i Puebla og JLR, informationspakken til besøgene på lokaliteterne og referaterne af besøgene på lokaliteterne. På grundlag af disse yderligere oplysninger accepterer Kommissionen, at analysen inden for rammerne af projekt Oak og projekt Darwin blev udført med en sammenlignelig detaljeringsgrad. Til den endelige sammenligning af det foretrukne alternativ i projekt Oak, (H[…]) med det foretrukne alternativ i projekt Darwin (Nitra) var den samme detaljeringsgrad til rådighed for begge muligheder, og begge lokaliteter blev medtaget i den finansielle modellering på samme grundlag.
                  
               
                     (142)
                  
                  
                     Kommissionen påpeger i den forbindelse, at Ernst & Young i udgangen af 2014 blev hyret til at bistå JLR i udviklingen af projekt Oak. JLR udviklede sammen med Ernst & Young detaljerede kriterier for den bedste lokalitet, som senere blev anvendt i udvælgelsesprocessen i både projekt Oak og projekt Darwin. Eftersom som JLR uddybede sin evaluering af lokaliteterne i Østeuropa, blev PriceWaterhouseCoopers (»PwC«) den 16. februar 2015 hyret til at bl.a. at hjælpe med at justere kriterierne for den bedste lokalitet. Resultatet var en model, der var baseret på JLR's erfaring samt PwC's erfaring med filtrering og udvælgelse af en lokalitet i Østeuropa med andre fabrikanter af originaludstyr. De slovakiske myndigheder anførte denne justering af kriterier som en begrundelse for en forskel i analysen og kriterierne for den bedste lokalitet i projekt Oak og projekt Darwin. På tidspunktet for den endelige sammenligning mellem det foretrukne alternativ i projekt Oak og det foretrukne alternativ i projekt Darwin var der dog oplysninger til rådighed om begge lokaliteter på et sammenligneligt niveau.
                  
               
                     (143)
                  
                  
                     Selv om de slovakiske myndigheder bekræftede, at der var samme grad af oplysninger til rådighed for Oak- og Darwin-alternativerne den 10. juli 2015, da lokaliteten blev anbefalet, indeholder præsentationen på Globalisation Forum færre oplysninger om Oak-alternativet end om Darwin-alternativet, jf. punkt 181 i åbningsafgørelsen. De slovakiske myndigheder forklarede, at Globalisation Forum allerede havde set oplysninger om Mexico og Puebla. Valget af Mexico som den mest lovende nordamerikanske stat og Puebla som den mest lovende mexicanske stat var allerede foretaget på et tidligere tidspunkt. Med henblik på udvælgelse af europæiske lokaliteter blev analysen foretaget på kortere tid, da den blev påbegyndt i februar 2015. Udvælgelsesprocesserne for land og lokalitet var således ikke sekventielle. På Globalisation Forum den 10. juli 2015 var der fortsat to Darwin-lande, Polen og Slovakiet, der skulle fremlægges, men kun Nitra i Slovakiet blev fastholdt.
                  
               
                     (144)
                  
                  
                     For det tredje, som Kommissionen anfører i punkt 181 i åbningsafgørelsen, bidrog det forhold, at der antageligt var en betydelig forsinkelse forbundet med Mexico-alternativet, til tvivlen om pålideligheden af Mexico som et reelt alternativ. Kommissionen godtager de slovakiske myndigheders synspunkt, jf. betragtning 68 i denne afgørelse, at den længere tidsplan for opstart af produktion blev taget i betragtning, da Puebla og Slovakiet kvalitativt og kvantitativt blev sammenlignet på Globalisation Forum den 10. juli. Den længere tidsplan blev kvantificeret særskilt med en indvirkning på NNV på mellem [80-130] mio. GBP eller [96-156] mio. EUR og en forsinkelse på seks måneder, og [110-180] mio. GBP eller [132-216] mio. EUR og en forsinkelse på ni måneder. I de opdaterede tal i forretningsplanen fra oktober/november 2015 er der taget højde for denne risiko og den dermed forbundne finansielle indvirkning.
                  
               
                     (145)
                  
                  
                     Kommissionen konkluderer derfor, at H[…], da den endelige bekræftelse af lokalitet blev truffet, var et reelt og troværdigt alternativ til Nitra, og at den derfor kan betragtes som et troværdigt kontrafaktisk scenarie, jf. punkt 68 i retningslinjerne for statsstøtte med regionalt sigte.
                  
               
            Strategiske overvejelser
         
         
                     (146)
                  
                  
                     NNV for Nitra var, sammenlignet med H[…] på tidspunktet for den endelige afgørelse i november 2015, betydeligt lavere. JLR beregnede forskellen i NNV til 344 mio. GBP eller 413 mio. EUR. Den specifikke risiko, der er en konsekvens af en forsinkelse på seks til ni måneder i gennemførelsen af investeringen i Puebla, indgik ikke i analysen af NNV. Den blev anslået til mellem [80-130] mio. GBP eller [96-156] mio. EUR og [110-180] mio. GBP eller [132-216] mio. EUR i nutidsværdi. De resterende forskelle i NNV på mellem [164-234] mio. GBP eller [197-281] mio. EUR og [214-264] mio. GBP eller [257-317] mio. EUR opvejes kun delvist, mellem 33 % og 43 %, af den anmeldte statsstøtte. Den anmeldte statsstøtte på 108 mio. GBP eller 130 mio. EUR blev tilbagediskonteret af JLR ved hjælp af en diskonteringssats for finansieringsomkostninger på […] %, som var den sats, JLR brugte i sin forretningsplan. Med en løbetid for projektet på 20 år værdiansatte JLR derfor statsstøtten til 76 mio. GBP eller 91 mio. EUR. Som det fremgår af præsentationen for bestyrelsen den 18. november 2015 spillede en række andre kvalitative faktorer imidlertid en rolle i beslutningsprocessen. Forekomsten og betydningen af disse faktorer, der allerede var blevet drøftet og analyseret på tidspunktet for besøget i juni 2015 på lokaliteten i Puebla og mødet i Globalisation Forum den 10. juli 2015, blev atter bekræftet.
                  
               
                     (147)
                  
                  
                     Det forhold, at NNV for Nitra til trods for støtten stadig var betydeligt lavere end H[…] rejste flere spørgsmål, der er relevante for vurderingen af støttens tilskyndelsesvirkning og proportionalitet: a) var de strategiske faktorer alene ikke tilstrækkelige til at flytte vægten fra Mexico til Slovakiet? b) hvorfor var støtten tilstrækkelig til at påvirke placeringsbeslutningen fra Mexico til Slovakiet? og c) var hele støttebeløbet nødvendigt for at skifte vægten fra Mexico til Slovakiet? Spørgsmål a) og b) er en del af vurderingen af tilskyndelsesvirkningen, mens spørgsmål c) vurderes i henhold til proportionalitetsanalysen i denne afgørelse.
                  
               
                     (148)
                  
                  
                     Kommissionen vurderer først, om de strategiske faktorer alene ikke var tilstrækkelige til at flytte vægten fra Mexico til Slovakiet. De centrale faktorer, der lå til grund for evalueringen, jf. referatet af Globalisation Forum den 10. juli 2015, omfattede beliggenheden i nærheden af en klynge af køretøjsfabrikanter, grundlæggende karakteristika ved lokaliteten, tilgængelig arbejdskraft, timing, driftsomkostninger, krav til likviditet og leverancer. Medlemmerne af styrelsesgruppen, der deltog i Globalisation Forum lagde navnlig vægt på betydningen af timingen, afstanden til JLR's hovedkvarter og den relativt større risiko for skader på området, der er forbundet med Mexico. Andre faktorer omfattede risici for naturkatastrofer, politisk stabilitet, effektivitet i forvaltningen og risici for korruption samt investering i Unionen som værn mod Br exit. Virkningen af forsinkelsen af gennemførelsen i Mexico blev kvantificeret separat. Med undtagelse af visse virkninger af valutakurssikring pegede de kvalitative faktorer mod investering i Slovakiet frem for Mexico.
                  
               
                     (149)
                  
                  
                     De slovakiske myndigheder fremlagde dokumentation for og argumenterede for, at den slovakiske statsstøtte var nødvendig for at Slovakiet ville være at foretrække som lokalitet frem for Mexico, og at de kvalitative fordele alene ikke var tilstrækkelige til at vælge Nitra frem for H[…].
                  
               
                     (150)
                  
                  
                     Besøget i Puebla den 16. juni 2015 gav yderligere indsigt i en række strategiske faktorer, der spillede en vigtig rolle i anbefalingen af lokaliteten, der skulle træffes i Globalisation Forum den 10. juli 2015. Informationspakken til det pågældende besøg på lokaliteten viser, at rettidig gennemførelse var en risiko for både Central- og Østeuropa samt Mexico. Der var flere strategiske faktorer og risici forbundet med Mexico, som skulle undersøges yderligere i forbindelse med besøg på lokaliteten. I referatet af besøget er der anført en liste over de resterende bekymringer vedrørende mætningen af fabrikanter af originaludstyr, dvs. om der er plads til en tredje fabrikant af originaludstyr, og hvordan JLR i bekræftende fald ville passe ind i et land, der har været domineret af Volkswagen i årtier, beliggenhed i nærheden af en havn, sikkerhed, korruption, kulturelle forskelle, afstand fra operationscenter og risiko for naturkatastrofer. Det fremgår dog også af referatet, at besøget på lokaliteten afklarede nogle af de faktorer, der oprindeligt blev anset for alvorlige betænkeligheder. Det blev afklaret, at den valgte lokalitet i Puebla var i et lavrisikoområde med hensyn til naturkatastrofer. Puebla-gruppen gjorde desuden et positivt indtryk på repræsentanterne fra JLR.
                  
               
                     (151)
                  
                  
                     De slovakiske myndigheder fremhævede desuden referatet fra mødet i Globalisation Forum den 10. juli 2015. Globalisation Forum accepterede, at forskellen i NNV mellem Slovakiet og Mexico i en »meget nøje afvejet« vurdering, blev opvejet af kvalitative betragtninger, dog først efter at statsstøtten blev taget i betragtning. Referatet indeholder en udtrykkelig advarsel om, at »beslutningen var nøje afbalanceret med særlig opmærksomhed på, at NNV for den slovakiske lokalitet var betydeligt lavere end for den mexicanske lokalitet, og at NNV for den slovakiske lokalitet desuden afhang af tilbuddet om støtte, der var den maksimale sats i henhold til EU-regler«. Samtidig »[b]lev det påpeget, at bedømmelsen i projektet var, at den slovakiske forvaltning har kapacitet til og var rede til at forsvare sin beslutning for Europa-Kommissionen. Det blev også påpeget, at Slovakiet har kohærente argumenter for, hvorfor godkendelsen skulle blive en realitet«. I lyset af de identificerede risici i forbindelse med den mexicanske lokalitet, og først efter at den slovakiske støtte blev taget i betragtning, blev Nitra accepteret som anbefalet placering i juli 2015. Kommissionen bemærker, at behovet for statsstøtte allerede blev påpeget tidligere i projektvurderingen. Det blev for eksempel i præsentationen for JLR's bestyrelse den 21. maj 2015 nævnt, at »[l]edelsen vil undersøge alle muligheder for at sikre statslige incitamenter i Central- og Østeuropa for at udligne den finansielle fordel i Mexico«.
                  
               
                     (152)
                  
                  
                     Af referatet fra bestyrelsesmødet i Tata Motors Limited den 18. september 2015 fremgår det, at »[n]år der tages højde for kvalitative elementer og risici, er den samlede reviderede kontante statsstøtte på [150-200] mio. GBP (36) tilstrækkelig til at fortsætte med Nitra frem for Mexico. På grundlag af den finansielle statsstøtte blev investeringsaftalen med Slovakiet forhandlet med henblik på indgåelse i slutningen af september 2015 og oprettelsen af en ny juridisk enhed«.
                  
               
                     (153)
                  
                  
                     Præsentationen for JLR's bestyrelse den 18. november 2015 henviser udtrykkeligt til de kvalitative faktorer, der blev drøftet på Globalisation Forum den 10. juli 2015, og som blev ratificeret af JLR's og Tata Motors' bestyrelse i begyndelsen af august 2015. Det resterende NNV-delta, efter at den kvantificerede påvirkning af forsinkelsen for alternativet i Mexico og statsstøtten er taget i betragtning, »[…] er opvejet af andre mere kvalitative faktorer, som er vedtaget af bestyrelsen, […]«.
                  
               
                     (154)
                  
                  
                     Kommissionen konkluderer derfor, for så vidt angår litra a) i betragtning 147, at de strategiske overvejelser kun var tilstrækkelige til at opveje det resterende likviditetsdelta mellem Nitra og H[…], efter at NNV af den slovakiske statsstøtte og NNV-virkningen af den forsinkede gennemførelse i Mexico var blevet medregnet. Kommissionen udelukker derfor, at strategiske overvejelser alene kunne opveje hele forskellen i NNV mellem Nitra og H[…].
                  
               
                     (155)
                  
                  
                     For så vidt angår litra b) i betragtning 147, som også blev omtalt i punkt 172 i åbningsafgørelsen anså Kommissionen NNV-tallene for godkendt af JLR's bestyrelse i november 2015. Statsstøtten til en værdi af 76 mio. GBP (91 mio. EUR), jf. betragtning 146, kunne opveje mellem 33 % og 43 % af forskellen i NNV, under hensyntagen til kvantificeringen af den forventede forsinkelse i Mexico. Det fremgår klart af de fremlagte beslutningsdokumenter, at det fuldstændige og højeste støttebeløb blev taget i betragtning i løbet af hele beslutningsprocessen. Beslutningstagerne skulle, efter det højeste støttebeløb blev taget i betragtning, tage stilling til et resterende likviditetsdelta, og om dette likviditetsdelta kunne accepteres på baggrund af andre ikke-kvantificerbare aspekter. Efter langvarige drøftelser på mødet den 10. juli 2015, blev Globalisation Forum i sidste ende enige om at acceptere den resterende forskel. Det fremgår imidlertid af mødereferatet, at selv når det maksimale statsstøttebeløb i Slovakiet tages i betragtning, var en beslutning til fordel for Nitra frem for H[…] meget nøje afbalanceret. Kommissionen konkluderer derfor, at andre kvalitative faktorer og risikofaktorer spillede en rolle i beslutningsprocessen, hvilket forklarer, hvorfor det resterende likviditetsdelta kunne accepteres.
                  
               
            Konklusion vedrørende tilskyndelsesvirkning
         
         
                     (156)
                  
                  
                     Kommissionen konkluderer derfor, at støtten tydeligvis gav et incitament til at placere den planlagte investering i Nitra frem for i H[…], fordi den sammen med strategiske overvejelser kompenserer for de højere nettoomkostninger, der er forbundet med at opføre anlægget i Nitra. Der er derfor den tilskyndelsesvirkning, der kræves i henhold til punkt 3.5 i retningslinjerne for statsstøtte med regionalt sigte.
                  
               6.4.4.4.   Støttens proportionalitet
         
         
                     (157)
                  
                  
                     Kommissionen skal vurdere støttepakkens proportionalitet. I henhold til punkt 3.6 i retningslinjerne for statsstøtte med regionalt sigte skal støttebeløbet bestå en proportionalitetstest, der har to mål. Det skal for det første være begrænset til det minimum, som er nødvendigt for, at en yderligere investering eller aktivitet gennemføres inden for det pågældende område. For det andet, eftersom Kommissionen anvender den maksimalt tilladte støtteintensitet for investeringsstøtte, skal disse maksimale støtteintensiteter anvendes som et loft over »nettomeromkostningsbetragtningen«.
                  
               
                     (158)
                  
                  
                     I henhold til punkt 78 i retningslinjerne for statsstøtte med regionalt sigte vil anmeldelsespligtig individuel støtte som udgangspunkt blive anset for at være begrænset til det nødvendige minimum, hvis støttebeløbet svarer til de nettomeromkostninger, der er forbundet med at gennemføre investeringen i det pågældende område, i forhold til den kontrafaktiske situation uden støtten. I henhold til punkt 80 i retningslinjerne for statsstøtte med regionalt sigte må støtten i scenarie 2-situationer, dvs. placeringsincitamenter, ikke overstige forskellen mellem NNV af investeringen i målområdet og NNV af investeringen i den alternative placering, når alle relevante omkostninger og fordele tages i betragtning.
                  
               
                     (159)
                  
                  
                     De relevante tal for NNV, der skal tages i betragtning i forbindelse med vurderingen af proportionaliteten af den anmeldte støtte på 129 812 750 EUR i nominel værdi, er dem, der vedrører projektets reducerede omfang, dvs. 150 000 køretøjer. NNV-tallene blev godkendt i oktober/november 2015 af JLR's bestyrelse. NNV-delta, før den forsinkede gennemførelse i Mexico blev taget i betragtning, var på 344 mio. GBP eller 413 mio. EUR. Ethvert støttebeløb over 413 mio. EUR ville være uforholdsmæssigt. I åbningsafgørelsen henviste Kommissionen især til den eventuelle infrastrukturstøtte og fritagelsen for gebyret til omlægning af landbrugsjord, der, når de lægges sammen med det anmeldte støttebeløb, kan have ført til et samlet støttebeløb, der er højere end den maksimale grænse.
                  
               
                     (160)
                  
                  
                     Som nævnt i betragtning 113 finder Kommissionen ikke, at salget af NSP-jord, levering af dertil knyttede infrastrukturarbejder eller fritagelsen for gebyr for omlægning af landbrugsjord er støtteforanstaltninger til fordel for JLR. Proportionalitetsvurderingen er derfor begrænset til det anmeldte støttebeløb.
                  
               
                     (161)
                  
                  
                     Slovakiet fremlagde den påkrævede dokumentation og dokumenterede på grundlag af denne dokumentation, at første del af proportionalitetstesten er bestået, da den anmeldte støtte ikke overstiger forskellen i NNV mellem Nitra og H[…] på 344 mio. GBP eller 413 mio. EUR. Det nominelle støttebeløb på 108 mio. GBP eller 130 mio. EUR udgjorde 76 mio. GBP eller 91 mio. EUR i nutidsværdi, når JLR diskonteringssats på […] % anvendes.
                  
               
                     (162)
                  
                  
                     Kommissionen bemærker, at selv om støtten ydes, er NNV for Nitra stadig 268 mio. GBP eller 322 mio. EUR lavere. Analysen af tilskyndelsesvirkningen viste, at JLR kunne acceptere den resterende forskel i NNV på grund af den forventede forsinkelse i gennemførelsen i Mexico, og på grund af andre risikofaktorer og kvalitative faktorer. Disse faktorer var blevet drøftet indgående på mødet i Globalisation Forum den 10. juli 2015, og konklusionen på risikoanalysen blev bekræftet i november 2015 under præsentationen for JLR's bestyrelse, hvor det politiske/erhvervsmæssige miljø, økonomiske faktorer, afstand til JLR's hovedkvarter, risici for naturkatastrofer og sandsynligheden for indgåelse af en handelsaftale mellem EU og USA især blev fremhævet. Beslutningen om at bekræfte Nitra som foretrukken placering blev truffet på baggrund af risikoanalysen.
                  
               
                     (163)
                  
                  
                     Eftersom forskellen, der fremkommer ud fra nettomeromkostningsbetragtningen, ikke er overskredet, finder Kommissionen, at støtten er i overensstemmelse med første del af proportionalitetstesten.
                  
               
                     (164)
                  
                  
                     For så vidt angår den anden del af proportionalitetstesten anvender Kommissionen ud over nettomeromkostningsbetragtningen maksimale støtteintensiteter, der i henhold til punkt 20, litra c), i retningslinjerne for statsstøtte med regionalt sigte nedjusteres for store investeringsprojekter.
                  
               
                     (165)
                  
                  
                     Kommissionen bemærkede i åbningsafgørelsen, at den anmeldte støtte på 129 812 750 EUR i nominel værdi og 125 046 543 EUR i nutidsværdi, baseret på en støtteberettiget investering på 1 369 295 298 EUR i nutidsværdi, giver en støtteintensitet på 9,13 %, som umiddelbart er under den maksimale nedjusterede støtteintensitet på 9,24 % for investeringer i regionen Nitra, med et gældende regionalstøtteloft på 25 %. Kommissionen fastslog endvidere, at de støtteberettigede udgifter er i overensstemmelse med betingelserne i afsnit 3.6.1.1 i retningslinjerne for statsstøtte med regionalt sigte, hvilket er relevant for vurderingen af de støtteberettigede omkostninger.
                  
               
                     (166)
                  
                  
                     Afsnit 3.6.1.1 og 3.6.1.2 i retningslinjerne for statsstøtte med regionalt sigte redegør for, hvilke investeringsomkostninger der kan tages i betragtning som støtteberettigede omkostninger. I dette tilfælde gælder afsnit 3.6.1.1, fordi de støtteberettigede omkostninger ved den påtænkte investeringsstøtte beregnes på basis af investeringsomkostninger. Kommissionen bemærker, at de støtteberettigede omkostninger er fastsat i overensstemmelse med bestemmelserne i disse afsnit, da de erhvervede aktiver er nye, investeringen vedrører en startinvestering i form af en ny virksomhed, der ikke er medregnet nogen udgifter til leasing, og immaterielle aktiver beløber sig til ca. […] % af de samlede støtteberettigede omkostninger, hvilket er lavere end den højst tilladte andel på 50 %. Slovakiet bekræftede, at alle andre betingelser, der gælder for immaterielle aktiver, vil blive overholdt.
                  
               
                     (167)
                  
                  
                     Kommissionen konkluderede i åbningsafgørelsen, at det anmeldte støttebeløb skulle nedsættes, hvis »overforbruget« på [60-85] mio. GBP eller [72-102] mio. EUR skulle vise sig ikke at være støtteberettigede.
                  
               
                     (168)
                  
                  
                     I betragtning 119 i denne afgørelse fandt Kommissionen, at den støtteberettigede investering beløber sig til 1 460 620 591 EUR. Det anmeldte støttebeløb er således fortsat under den maksimale nedjusterede støtteintensitet på 9,24 %. Betingelsen om dobbelt loft, jf. punkt 83 i retningslinjerne for statsstøtte med regionalt sigte, der er resultatet af nettomeromkostningsbetragtningen, dvs. støtte, der er begrænset til det nødvendige minimum, er opfyldt. Kommissionen finder derfor det anmeldte støttebeløb proportionelt.
                  
               6.4.4.5.   Konklusion med hensyn til overholdelse af mindstekravene
         
         
                     (169)
                  
                  
                     I overensstemmelse med vurderingen, der er omtalt i betragtning 120 til 168 i denne afgørelse, kan det konkluderes, at alle minimumskrav, der er fastsat i afsnit 3.2 til 3.6 i retningslinjerne for statsstøtte med regionalt sigte er opfyldt.
                  
               6.4.5.   Undgåelse af uforholdsmæssigt negativ indvirkning op konkurrencen og samhandelen
         
         
                     (170)
                  
                  
                     Kommissionen nævnte i afsnit 3.3.4.2 i åbningsafgørelsen, at den anmeldte støtte ikke har uforholdsmæssigt negative virkninger på konkurrencen ved at øge eller fastholde en stærk markedsposition eller ved at skabe overdreven kapacitet på et marked i tilbagegang. Kommissionen bekræfter sin konklusion i forbindelse med denne afgørelse.
                  
               
                     (171)
                  
                  
                     Lokaliseringsvirkningerne ved regional støtte kan dog fortsat fordreje samhandelen. I afsnit 3.7.2 i retningslinjerne for statsstøtte med regionalt sigte er der anført en række situationer, hvor negative virkninger for samhandelen åbenlyst overstiger alle positive følger, og hvor regional støtte ikke er tilladt.
                  
               6.4.5.1.   Åbenlyst negative følger for samhandelen: det justerede loft for støtteintensitet er overskredet
         
         
                     (172)
                  
                  
                     I henhold til punkt 119 i retningslinjerne for statsstøtte med regionalt sigte vil der være åbenlyst negative virkninger, når det foreslåede støttebeløb, i sammenligning med almindelige støtteberettigede investeringsomkostninger (37), overskrider det justerede loft for den maksimale støtteintensitet, der gælder for projekter af en vis størrelse, idet der tages hensyn til den obligatoriske »progressive nedskalering« (38).
                  
               
                     (173)
                  
                  
                     Eftersom det i denne afgørelse i betragtning 113 er fastslået, at JLR ikke har gavn af yderligere støtte i tillæg til den anmeldte støtte, og at det gældende justerede loft for regionalstøtte, jf. betragtning 168, ikke er overskredet, er der ingen åbenlyst negative virkninger for samhandelen i henhold til punkt 119 i retningslinjerne for statsstøtte med regionalt sigte.
                  
               6.4.5.2.   Åbenlyst negative virkninger: Virkninger, der strider mod samhørighed
         
         
                     (174)
                  
                  
                     I et scenarie 2, hvor investeringen uden støtten placeres i et område med højere eller samme regionalstøtteintensitet som i det pågældende målområde, vil dette i henhold til punkt 121 i retningslinjerne for statsstøtte med regionalt sigte have negative virkninger, som sandsynligvis ikke kan udlignes af støttens eventuelle positive virkninger, fordi det strider mod regionalstøttens samhørighedsformål.
                  
               
                     (175)
                  
                  
                     Kommissionen mener, at denne bestemmelse finder anvendelse på en scenarie 2-situation, hvor begge alternative placeringer befinder sig i det Europæiske Økonomiske Samarbejdsområde (»EØS«). Den polske lokalitet i Jawor, som indtil den 10. juli 2015 blev taget i betragtning i beslutningsprocessen vedrørende placering, er beliggende i en region med samme støtteintensitet som Nitra (39).
                  
               
                     (176)
                  
                  
                     Som beskrevet i åbningsafgørelsen angiver interne dokumenter fra JLR, at investeringen, i forhold til Slovakiet og uden de af Slovakiet tilbudte incitamenter, kunne have været mere omkostningseffektiv i Jawor.
                  
               
                     (177)
                  
                  
                     På Globalisation Forum den 10. juli 2015 blev der fremlagt en analyse i to faser, hvor der i første omgang skulle vælges mellem Jawor og Nitra og i anden omgang mellem Nitra og Mexico. Jawor ville have været mere omkostningseffektiv, men JLR kortlagde en række ulemper ved denne lokalitet med hensyn til grundlæggende forhold ved lokaliteten, tidspunktet for udbetaling og leveringskapacitet. Den polske lokalitet blev markeret med et rødt flag på grund af grundlæggende forhold ved lokaliteten, fordi den er beliggende på landbrugsjord, der skulle omlægges, og, ifølge JLR, på grund af en vej, der går igennem Jawor-lokaliteten, samt på grund af leveringsydelsen, der konkret sætter spørgsmålstegn ved en leveringskapacitet på […]. Det fremgår af referatet, at medlemmerne af styrelsesgruppen var enige i anbefalingen om, at den polske lokalitet blev sat i bero på baggrund af de fremførte årsager. På grund af disse røde flag betragtede JLR's bestyrelse ikke den polske lokalitet som et realistisk alternativ.
                  
               
                     (178)
                  
                  
                     Kommissionen har ikke fundet beviser, der rejser tvivl om, hvorvidt Jawor er egnet af de grunde, JLR har anført, og bemærker, at ingen tredjepart har fremsat bemærkninger til de pågældende forhold. Som forklaret i afsnit 6.4.4.3 i denne afgørelse har lokaliteten i Mexico været fastsat som alternativ placering af investeringen, hvis statsstøtten ikke blev tildelt. Kommissionen konkluderer derfor, at støtten ikke har nogen virkninger, der strider mod samhørigheden til skade for Jawor, jf. punkt 121 i retningslinjerne for statsstøtte med regionalt sigte.
                  
               6.4.5.3.   Åbenlyst negative virkninger: nedlukning af aktiviteter eller udflytning
         
         
                     (179)
                  
                  
                     Hvis støttemodtageren nedlægger samme eller en tilsvarende aktivitet i et andet område inden for EØS og flytter denne aktivitet til det valgte område, og hvis der er en årsagssammenhæng mellem støtten og udflytningen af aktiviteten, vil det i henhold til punkt 122 i retningslinjerne for statsstøtte med regionalt sigte blive betragtet som en negativ virkning, der normalt ikke vil kunne opvejes af positive elementer.
                  
               
                     (180)
                  
                  
                     På grundlag af en bekræftelse fra de slovakiske myndigheder om, at JLR ikke havde nedlagt samme eller lignende aktivitet i EØS i de to år forud for ansøgningen om støtte og ikke havde nogen konkrete planer om at gøre det inden for to år efter gennemførelsen af investeringen, konkluderede Kommissionen i åbningsafgørelsen, at statsstøtten ikke fører til en afslutning eller udflytning af aktiviteter.
                  
               
                     (181)
                  
                  
                     I flere artikler i pressen fra april 2018 berettes der dog om nedlæggelse af omkring 1 000 arbejdspladser inden for samme eller lignende aktivitet i Det Forenede Kongerige.
                  
               
                     (182)
                  
                  
                     De slovakiske myndigheder har forklaret, at nedlæggelsen af arbejdspladser ikke er relateret til investeringsbeslutningen vedrørende Nitra. De bekræftede igen, hvilket er understøttet af autentiske dokumenter, at JLR, da den ansøgte om støtte i Slovakiet, ikke havde nogen konkrete planer om at nedlægge arbejdspladser på sit anlæg i Det Forenede Kongerige eller på andre anlæg. De slovakiske myndigheder fremsendte også en kopi af en »aftale om sikkerhedsstillelse« med fagforeningerne, der repræsenterer arbejdsstyrken i Det Forenede Kongerige, der blev underskrevet af JLR den 30. april 2016. Aftalen om sikkerhedsstillelse beskrev cyklusplanen, dvs. de køretøjer, der skulle fremstilles på anlægget i Det Forenede Kongerige. De slovakiske myndigheder forklarede, at JLR og fagforeningerne i Det Forenede Kongerige i 2016 skriftligt blev enige om, at investeringen i Slovakiet, hvortil fabrikationen af […] på Solihull-anlægget skulle flyttes, ikke forudsatte udflytning af arbejdspladser i Det Forenede Kongerige og ikke ville føre til nedlæggelse af nogen kapacitet i Det Forenede Kongerige. Aftalen om sikkerhedsstillelse fastlægger de omstændigheder, hvor nedlæggelse af arbejdspladser i Det Forenede Kongerige ville være nødvendigt, og de foranstaltninger, der vil blive truffet i denne henseende. Disse omstændigheder blev dog beskrevet som »store økonomiske ændringer, som f.eks. en ny global afmatning, som reducerer efterspørgslen eller på anden måde påvirker den aftalte cyklusplan«.
                  
               
                     (183)
                  
                  
                     Forflyttelse af […]-køretøjet fra Solihull til Nitra var kendt på tidspunktet for ansøgningen om støtte, men JLR havde planer om at udvide den samlede produktion og lade Solihull efterkomme efterspørgslen efter andre køretøjer, navnlig […] og […], med deraf følgende øget produktion. I planerne fremgik det, at produktionskapaciteten for […] i Castle Bromwich ville forblive den samme.
                  
               
                     (184)
                  
                  
                     Som de slovakiske myndigheder har forklaret, hvilket understøttes af offentligt tilgængelige oplysninger, skyldtes den annoncerede nedlæggelse af arbejdspladser i 2018 en nedgang i efterspørgslen efter dieseldrevne køretøjer, hvilket til dels skyldes Det Forenede Kongeriges politik om dieselafgifter, og usikkerheder vedrørende Brexit. JLR besluttede at […], hvilket direkte påvirkede kapaciteten i Solihull. Disse faktorer er ikke forbundet med JLR's investering i Slovakiet og indtraf flere år efter JLR's investeringsbeslutning om at bygge et anlæg i Nitra.
                  
               
                     (185)
                  
                  
                     Kommissionen bekræfter derfor igen sin konklusion om, at der ikke er nogen årsagssammenhæng mellem den slovakiske støtteforanstaltning og lukningen af aktiviteter i Det Forenede Kongerige.
                  
               6.4.5.4.   Konklusion vedrørende forekomsten af åbenlyst negative følger for konkurrencen og samhandelen
         
         
                     (186)
                  
                  
                     På baggrund af vurderingen, der er omtalt i betragtning 170 til 185 i denne afgørelse, kan det konkluderes, at støtten ikke har nogen åbenlyst negative virkninger for konkurrencen og samhandelen i henhold til afsnit 3.7.2 i retningslinjerne for statsstøtte med regionalt sigte.
                  
               6.4.6.   Afvejning af støttens positive og negative virkninger
         
         
                     (187)
                  
                  
                     Hvis støtten skal kunne anses for at være forenelig med det indre marked, skal de negative virkninger i form af fordrejning af konkurrencen og påvirkning af samhandelen mellem medlemsstaterne i henhold til bestemmelserne i punkt 112 i retningslinjerne for statsstøtte med regionalt sigte opvejes af støttens positive virkning i kraft af bidraget til målet af fælles interesse. Der findes visse situationer, hvor de negative følger klart opvejer de positive virkninger, hvilket betyder, at støtten ikke kan anses for at være forenelig med det indre marked.
                  
               
                     (188)
                  
                  
                     Kommissionens vurdering af minimumskravene viste, at støtten er hensigtsmæssig, at det fremlagte kontrafaktiske scenarie er troværdigt og realistisk, at støtten har tilskyndelsesvirkning og er begrænset til det beløb, der er nødvendigt for at ændre JLR's beslutning vedrørende placering. Ved at afstedkomme at investeringen placeres i den støttemodtagende region, bidrager støtten til den regionale udvikling i Nitra-området. Vurderingen viste også, at støtten ikke har nogen åbenlyst negative følger i den forstand, at den hverken fører til etablering eller fastholdelse af en overkapacitet på et marked i absolut tilbagegang, og at den heller ikke fører til uforholdsmæssigt store konsekvenser for samhandelen, at den er inden for det gældende loft for regionalstøtte, at den ikke har nogen negative virkninger for samhørigheden, og den er ikke årsag til lukning af aktiviteter andre steder og til udflytning heraf til Nitra. Derudover fører støtten ikke uundgåeligt til en overtrædelse af EU-retten (40).
                  
               
                     (189)
                  
                  
                     Urimelige negative virkninger for konkurrencen, der skal tages i betragtning i den resterende afvejning, er beskrevet i punkt 114, 115 og 132 i retningslinjerne for statsstøtte med regionalt sigte, og de vedrører opbygning eller styrkelse af en dominerende stilling på markedet eller opbygning eller styrkelse af overkapacitet på et underpræsterende marked, selv når markedet ikke er i absolut tilbagegang.
                  
               
                     (190)
                  
                  
                     Kommissionen mener, i overensstemmelse med sin analyse i åbningsafgørelsen, hvilket den bekræfter i denne afgørelse, at støtten hverken fører til, eller styrker, støttemodtagerens dominerende stilling på det relevante produktmarked og geografiske marked, eller fører til skabelse af overkapacitet på et marked i tilbagegang. Derfor konkluderer Kommissionen, at støtten ikke har en begrænset virkning på konkurrencen.
                  
               
                     (191)
                  
                  
                     Støttens konsekvenser for samhandelen er begrænset, da det justerede regionalstøtteloft overholdes, og foranstaltningen ikke har nogen negative følger for samhørigheden og udflytningen.
                  
               
                     (192)
                  
                  
                     Eftersom støtten opfylder alle mindstekravene, ikke har nogen åbenlyst negative følger, og analysen, der er omtalt i betragtning 190 og 191 i denne afgørelse, viser, at den har begrænsede negative virkninger for konkurrencen og samhandelen, konkluderer Kommissionen, at de væsentlige positive virkninger for den regionale udvikling i Nitra-regionen og investeringens indvirkning på jobskabelse og indkomstgenerering, der er omtalt i åbningsafgørelsen, klart opvejer de begrænsede negative virkninger.
                  
               6.5.   Gennemsigtighed
         
         
                     (193)
                  
                  
                     I lyset af afsnit II.2 i Kommissionens meddelelse om gennemsigtighed (41) skal medlemsstaterne sikre offentliggørelse på et websted om statsstøtte, på nationalt eller regionalt plan af: hele den godkendte støtteordning eller hele afgørelsen om at yde individuel støtte og gennemførelsesbestemmelserne hertil eller et link hertil, navnet på den/de støttetildelende myndighed/myndigheder, navnet på de enkelte støttemodtagere, støttebeløb og -form til hver enkelt støttemodtager, dato for tildeling, virksomhedstype, støttemodtagerens region på NUTS II-niveau og primære NACE-aktivitetssektor for støttemodtagerens aktiviteter på koncernniveau. Disse oplysninger skal offentliggøres, efter at afgørelsen om at yde støtte er truffet, skal opbevares i mindst ti år og være tilgængelige for offentligheden uden restriktioner. Medlemsstaterne skal pr. 1. juli 2016 offentliggøre de oplysninger, der er omhandlet i denne betragtning.
                  
               
                     (194)
                  
                  
                     I åbningsafgørelsen påpegede Kommissionen, at Slovakiet bekræftede, at det vil overholde alle krav om gennemsigtighed, der er fastsat i punkt II.2 i meddelelsen om gennemsigtighed.
                  
               7.   KONKLUSION
         
         
                     (195)
                  
                  
                     Kommissionen konkluderer, at den anmeldte regionale investeringsstøtte til Jaguar Land Rover Slovakia s.r.o. opfylder alle forudsætninger i henhold til retningslinjerne for statsstøtte med regionalt sigte 2014-2020 og derfor i henhold til artikel 107, stk. 3, litra a), i TEUF kan betragtes som forenelig med det indre marked.
                  
               
                     (196)
                  
                  
                     I betragtning af at de slovakiske myndigheder undtagelsesvist accepterede at give afkald på sine rettigheder i henhold til artikel 342 i TEUF, sammenholdt med artikel 3 i forordning nr. 1/1958 (42) og vedtog og offentliggjorde den planlagte afgørelse på engelsk i henhold til artikel 297 TEUF, bør denne afgørelse vedtages på engelsk —
                  
               VEDTAGET DENNE AFGØRELSE:
         
            Artikel 1
            Den af Slovakiet planlagte statsstøtte til Jaguar Land Rover Slovakia s.r.o. på maksimalt 125 046 543 EUR i nutidsværdi og en maksimal støtteintensitet på 9,13 % i bruttosubventionsækvivalent er forenelig med det indre marked i medfør af artikel 107, stk. 3, litra a), i traktaten om Den Europæiske Unions funktionsmåde.
            Støtten godkendes følgelig.
         
         
            Artikel 2
            Denne afgørelse er rettet til Den Slovakiske Republik.
         
         
            Udfærdiget i Bruxelles, den 4. oktober 2018.
            
               
                  På Kommissionens vegne
               
               Margrethe VESTAGER
               
                  Medlem af Kommissionen
               
            
         
         
            (1)  EUT C 422 af 8.12.2017, s. 21.
         
            (2)  Som yderligere defineret i afsnit 2.3 i denne afgørelse.
         
            (3)  Jf. fodnote 1.
         
            (4)  SA.37447 (N/2013) (EUT C 210 af 4.7.2014, s. 4).
         
            (5)  Nutidsværdierne i denne afgørelse er beregnet på grundlag af en diskonteringssats på 1,17 %, som er gældende på tidspunktet for indgivelsen af den endelige støtteansøgning, dvs. den 24. november 2015. Nutidsværdierne er diskonteret til Det Forenede Kongeriges regnskabsår 2015/16, som er den planlagte dato for tildeling. JLR benytter Det Forenede Kongeriges regnskabsår, der løber fra den 1. april til den 31. marts.
         
            (6)  Planlagt produktion af helt nye Land Rover Discovery, kendt som […] (*) og […], kendt som […].
         
                     (*)
                  
                  
                     
                        Forretningshemmelighed.
                     
                  
               
            (7)  EUT C 249 af 31.7.2014, s. 1.
         
            (8)  Baseret på en diskonteringssats på 1,17 %, jf. fodnote 5.
         
            (9)  http://www.zakonypreludi.sk/zz/2013-58.
         
            (10)  Lov nr. 175/1999 af 29. juni 1999 om visse foranstaltninger vedrørende forberedelse af omfattende investeringer og om ændring af visse love.
         
            (11)  EUT C 262 af 19.7.2016, s. 1.
         
            (12)  Denne opfattelse er i overensstemmelse med artikel 2, stk. 33, i Kommissionens forordning (EU) nr. 651/2014 af 17. juni 2014 om visse kategorier af støttes forenelighed med det indre marked i henhold til traktatens artikel 107 og 108 (EUT L 187 af 26.6.2014, s. 1).
         
            (13)  EUT C 209 af 23.7.2013, s. 1.
         
            (14)  I hele denne afgørelse er der anvendt en vekselkurs for GBP:EUR på 1:1,2, da det var den langsigtede forretningssats, som JLR benyttede med henblik på planlægning.
         
            (15)  Den anden er det justerede regionalstøtteloft.
         
            (16)  Af punkt 13 i åbningsafgørelsen fremgår det, at NSP er beliggende ved siden af et allerede eksisterende industriområde på 29,7 hektar. Disse oplysninger synes ikke at være korrekte, eftersom industriparken Nitra North er betydeligt større. På det kommenterede kort i bilag 7 til investeringsaftalen er et område på 27 hektar inden for NSP farvelagt som »industripark«. Dette stemmer ikke overens med industriparken Nitra North.
         
            (17)  Arealanvendelsesplanen for Nitra-regionen af 1998 nr. 188 af 28. april 1998.
         
            (18)  Den Slovakiske Republiks regerings forskrift 58 af 13. marts 2013 om gebyrer for afhændelse og uautoriseret tilknytning af landbrugsjord.
         
            (19)  Regeringens beslutning 401/2015 af 8. juli 2015.
         
            (20)  Úrad pre reguláciu sieťových odvetví.
         
            (21)  EFT C 209 af 10.7.1997, s. 3.
         
            (22)  På baggrund af de tal, som Kommissionen benyttede i fodnote 55 i åbningsafgørelsen.
         
            (23)  Hvilket svarer til en støtteberettiget investering på [1 700-2 100] mio. GBP.
         
            (24)  IDC-rapport af 30. marts 2015.
         
            (25)  IDC-præsentation af 1. juni 2015.
         
            (26)  Præsentation i strategiudvalget af 15. juni 2015.
         
            (27)  SA.36346 (2013/N) (EUT C 141 af 9.5.2014, s. 1).
         
            (28)  De slovakiske myndigheder påpegede, at de investorspecifikke arbejder i åbningsafgørelsen til en værdi af 16,9 mio. EUR, der er omtalt i åbningsafgørelsen, og som JLR skulle have betalt for, allerede er steget til 30,1 mio. EUR.
         
            (29)  Kommissionens afgørelse (EU) 2015/508 af 1. oktober 2014 om Tysklands påståede ydelse af infrastrukturstøtte til Propapier PM2 GmbH — statsstøttesag SA.36147 (C 30/10) (ex NN 45/10, ex CP 327/08) (EUT L 89 af 1.4.2015, s. 72).
         
            (30)  Domstolens dom af 10. juli 1996, SFEI m.fl., C-39-94, ECLI:EU:C:1996:285, præmis 60-61.
         
            (31)  Rapporten […] tog udgangspunkt i andre grunde med priser på mellem 10 og 40 EUR pr. kvadratmeter. Rapporten […] tog udgangspunkt i andre grunde med priser på mellem 3 og 55 EUR pr. kvadratmeter. Rapporten fra CB Richard Ellis tog udgangspunkt i andre grunde med priser på mellem 14 og 38 EUR pr. kvadratmeter.
         
            (32)  Metoden tog udgangspunkt i en salgspris på 35 EUR pr. kvadratmeter og et tilsvarende salg af jorden i løbet af de næste 20 år.
         
            (33)  I henhold til investeringsaftalen har Slovakiet, såfremt de faktiske investeringsomkostninger, der er beregnet for investeringsperioden, er under 85 % af den planlagte projektinvestering, berettiget til at opsige aftalen, og JLR vil være forpligtet til at tilbagebetale hele investeringsstøtten.
         
            (34)  Forretningsstrategierne blev godkendt på gateway'en til forretningsgodkendelse, projektet blev føjet til forretningsplanen og planen for projektets levetid, og den samlede projektinvestering blev godkendt.
         
            (35)  Hvilket svarer til en støtteberettiget omkostning på [1 700-2 100] mio. GBP, som var lavere end beløbet på [2 100-2 500] mio. GBP, der fremgår af udkastet til støtteansøgningsskemaet af 25. juni 2015.
         
            (36)  Nominel værdi — [180-240] mio. EUR.
         
            (37)  De almindelige støtteberettigede omkostninger for store virksomheders investeringsprojekter er nærmere beskrevet i afsnit 3.6.1.1 og 3.6.1.2 i retningslinjerne for statsstøtte med regionalt sigte.
         
            (38)  Jf. punkt 86 og punkt 20, litra c), i retningslinjerne for statsstøtte med regionalt sigte.
         
            (39)  SA.37485 — regionalstøttekort for Polen (EUT C 210 af 4.7.2014, s. 1).
         
            (40)  Punkt 28 i retningslinjerne for statsstøtte med regionalt sigte.
         
            (41)  Meddelelse fra Kommissionen om ændring af Kommissionens meddelelser om EU-retningslinjer for statsstøttereglernes anvendelse i forbindelse med hurtig etablering af bredbåndsnet, om retningslinjer for statsstøtte med regionalt sigte for 2014-2020, om statsstøtte til film og audiovisuelle værker, om EU-retningslinjer for statsstøtte til fremme af risikofinansieringsinvesteringer og om retningslinjer for statsstøtte til lufthavne og luftfartsselskaber (EUT C 198 af 27.6.2014, s. 30).
         
            (42)  Forordning nr. 1 af 15. april 1958 om den ordning, der skal gælde for Det Europæiske Økonomiske Fællesskab på det sproglige område (EFT 17 af 6.10.1958, s. 385/58).